Isteri tampar pekerja seks gatal jalin hubungan sulit dengan suaminya
Oleh KOSMO!

28 Januari 2023, 5:30 pm
PHUKET – Seorang isteri ditangkap kerana menyerbu masuk ke sebuah rumah urut dan menyerang seorang pekerja wanita yang berbogel dan mempunyai hubungan sulit dengan suaminya pada Rabu lalu.
Menurut portal berita MailOnline semalam, wanita berkenaan dilaporkan menemui gambar suami dan wanita itu dalam telefon pasangan hidupnya. Dia kemudian mengekori suaminya ke sebuah rumah urut di Phuket, Thailand.
Suami curang itu telah meninggalkan rumah urut tersebut tetapi si isteri bertemu wanita kecil molek itu yang sedang duduk di atas kerusi dan hanya memakai sehelai tuala.
Rakaman video menunjukkan dia berulang kali menampar dan memukul wanita tersebut. Dia juga melucutkan tuala wanita itu.P ekerja seks itu meminta maaf kerana tidak mengetahui suami wanita berkenaan adalah pelanggannya.
Pegawai polis dari Balai Polis Wilayah Meeang, Kolonel Sarawut Chuprasit berkata, anggota-anggota polis sedang menyiasat lokasi kejadian itu kerana tiada siapa mengenali tempat urut itu.
“Tiada aduan daripada mana-mana orang yang terlibat tetapi saya menggalakkan mangsa melaporkan kejadian ini kepada polis. Kami akan melakukan siasatan dengan segera,” katanya. – Agensi


Piala Dunia: Malaysia tutup kempen dengan kemenangan
Oleh MUHAMMAD ZUHAILY BADLISHAH

28 Januari 2023, 4:35 pm
ROURKELA – Malaysia menamatkan kempen Piala Dunia Hoki 2023 di kedudukan ke-13 selepas menewaskan Jepun 3-2 di Stadium Hoki Birsa Munda sebentar tadi.
Tiga gol Malaysia dalam perlawanan itu diperoleh menerusi dua jaringan Shello Silverius dan satu daripada Shahmie Irfan Suhaimi.
Jepun pula terpaksa akur mengakhiri kejohanan pada kedudukan tercorot selepas hanya berupaya meledak dua gol menerusi Kaito Tanaka dan Seren Tanaka.
Kedudukan Malaysia di tangga ke-13 memperbaiki pencapaian dua edisi terdahulu yang menyaksikan skuad negara menduduki tempat ke-14 di The Hague, Belanda (2014) dan No.15 di Bhubaneswar (2018).
Kedudukan ke-13 keseluruhan sememangnya perit untuk diterima barisan pemain selepas menampilkan prestasi yang cukup cemerlang ketika menewaskan Chile dan New Zealand untuk muncul naib juara Kumpulan C.
Dua kekalahan selepas itu bermula cross over dengan Sepanyol dan perlawanan klasifikasi kesembilan hingga 16 menentang Afrika Selatan menyebabkan Speedy Tigers terpaksa bermain penentuan tempat ke-13 hingga 16 sebentar tadi.

Biarpun gagal mencapai sasaran ke suku akhir dan berada dalam kelompok 10 ranking terbaik dunia tetapi secara keseluruhan para pemain telah mencuba sehabis baik sepanjang tiga minggu di bumi India. – KOSMO! ONLINE


Bawang jadi barang makanan mewah di Filipina, telur juga berkurangan
Oleh KOSMO!

28 Januari 2023, 5:25 pm
MANILA – Pihak berkuasa Filipina merampas bawang bernilai berjuta-juta dolar selepas harga bahan makanan itu melonjak terutamanya di Manila disebabkan krisis inflasi, lapor portal berita Thaiger kelmarin.
Pada tahun lalu, nilai rampasan bawang oleh pihak berkuasa mencecah AS$11 juta (RM46.6 juta) dengan 30 peratus daripadanya diseludup dari ladang-ladang.
Harga produk pertanian itu melambung tinggi dengan begitu pantas sehinggakan ia dikecualikan dalam menu di restoran, manakala pihak berkuasa memberi amaran kepada pelawat supaya tidak mengimport bawang tanpa mendapat kebenaran.
Bawang bernilai berjuta-juta peso dilaporkan dirampas dalam sebilangan serbuan pihak berkuasa sehingga mengganggu bekalan sedia ada.
Apabila fenomena perubahan iklim menjadi semakin buruk, bawang akan menjadi antara komoditi pertama yang beralih daripada barangan asas menjadi produk mewah berharga tinggi.
Guni-guni berisi bawang ditemui dalam serbuan ke atas beberapa buah gudang disimpan di sebalik stok pakaian.

Menurut akhbar Guardian, pada bulan lalu, pihak berkuasa menemui bawang kuning bernilai AS$300,000 (RM1.27 juta) di dalam kontena yang dilabel sebagai blaus, selipar dan pelbagai barangan rumah.
Beberapa hari sebelum itu, bawang seberat 50 tan dan bernilai AS$500,000 (RM2.12 juta) ditemui disembunyikan di antara bahan pastri dan roti.
Satu imej yang tular merumuskan betapa berharganya produk pertanian itu dengan seorang pengantin perempuan menggenggam bawang pada hari perkahwinannya, manakala tetamu boleh membawa pulang bawang sebagai cenderahati.
Dalam pada itu, Presiden Filipina, Ferdinand Marcos Jr menyifatkan situasi harga bawang merah adalah mencemaskan.
Kenaikan harga bawang tidak pernah berlaku sebelum ini, namun pada Disember tahun lalu, harga satu kilogram bawang mencecah AS$13 (RM55.17) di Manila iaitu jauh lebih tinggi daripada gaji minimum harian di wilayah ibu negara tersebut.
Sejak itu, harga bawang jatuh tetapi harganya masih lebih tinggi daripada seekor ayam.
Bukan harga bawang sahaja yang melambung tinggi tetapi harga telur juga berada di luar kawalan. Selain itu, Filipina juga berdepan krisis kekurangan gula ketika ramai penduduknya mengalami diabetes serta masalah berat badan berlebihan. – Agensi


Tunggu, saya akan jawab – Ahmad Zahid
Oleh KOSMO!

28 Januari 2023, 4:34 pm
KUALA LUMPUR – “Tunggu, saya akan jawab, saya akan buat satu majlis nanti.
Itu reaksi ringkas Presiden UMNO, Datuk Seri Ahmad Zahid Hamidi ketika cuba diserbu petugas media semasa menghadiri Karnival Majlis Agama Islam Wilayah Persekutuan (MAIWP) 2023, di Dataran Merdeka hari ini.
Bagaimanapun, beliau tidak menyatakan bila ‘majlis’ tersebut akan diadakan.
Sebelum beredar meninggalkan majlis, Timbalan Perdana Menteri itu sempat melambai dan ‘melemparkan’ senyuman kepada petugas media.
Difahamkan petugas media cuba mendapatkan reaksi Ahmad Zahid selepas beliau memutuskan memecat dan menggantung keahlian beberapa nama besar dalam UMNO semalam.
Terdahulu, pada mesyuarat Majlis Kerja Tertinggi (MKT) UMNO yang diadakan semalam memutuskan bekas Ketua Perhubungan UMNO Selangor, Tan Sri Noh Omar dan bekas Ahli Parlimen Rembau, Khairy Jamaludin Abu Bakar dilucutkan keahlian daripada parti tersebut.

Selain dua dipecat, MKT UMNO turut menggantung keahlian Datuk Seri Hishammuddin Tun Hussein, Datuk Maulizan Bujang, Datuk Seri Mohd Salim Sharif dan Shahril Sufian Hamdan.
Antara kesalahan mereka ialah menjadi calon bebas, calon parti selain Barisan Nasional dan terlibat membantu parti lawan ketika Pilihan Raya Umum ke-15 (PRU15)- KOSMO! ONLINE


Cubaan seleweng 1,148 liter diesel subsidi
Oleh ASLIZA MUSA

28 Januari 2023, 4:33 pm
IPOH – Seorang lelaki ditahan bersama sebuah lori yang membawa 1,148 liter minyak diesel bersubsidi dipercayai cuba diseleweng di sebuah stesen minyak di Jalan Tun Abdul Razak di sini semalam.
Pengarah Kementerian Perdagangan Dalam Negeri dan Kos Sara Hidup (KPDN) Perak, Saifullizan Kamarul Zaman berkata, lelaki berusia 51 tahun itu ditahan ketika sedang mengisi minyak sekitar pukul 8.20 pagi.
Katanya, penahanan dilakukan selepas lori terbabit didapati mengisi diesel dalam keadaan mencurigakan.
“Pemeriksaan lanjut ke atas lori itu mendapati terdapat sebuah tangki fiber segi empat yang disyaki berisi barang kawalan berjadual iaitu diesel disimpan di dalam kenderaan berkenaan.
“Hasil pemeriksaan, pemandu lori itu telah gagal mengemukakan sebarang dokumen atau permit khas berkaitan pembelian barang kawalan,” katanya dalam kenyataannya di sini hari ini.
Menurut beliau, siasatan juga mendapati lori berkenaan membuat pembelian minyak diesel dengan had yang dibenarkan secara berulang kali bagi mengaburi pihak berkuasa.

Katanya, minyak berkenaan akan disalurkan kepada tangki fiber segi empat yang berada di dalam lori yang ditutup kanvas itu.
“Sebanyak 1,148 liter minyak disyaki diesel bersama tangki fiber segi empat, lori, peralatan pam telah disita. Nilai rampasan keseluruhan dianggarkan berjumlah RM31,468.20.
“Tindakan juga diambil terhadap pemilik stesen minyak kerana melanggar syarat lesen iaitu membenarkan pembeli
membeli minyak dan memasukkan ke dalam selain tangki kenderaan,” katanya.
Tambahnya, kes disiasat di bawah Akta Kawalan Bekalan 1961 dan di bawah Peraturan-Peraturan Kawalan Bekalan (PPKB) 1974. – KOSMO! ONLINE.


Anwar arah cetak sejuta al-Quran, reaksi terhadap tindakan biadap Paludan
Oleh MOHD. HUSNI MOHD. NOOR

28 Januari 2023, 5:23 pm
PUTRAJAYA – Perdana Menteri, Datuk Seri Anwar Ibrahim mengarahkan operasi mencetak sejuta al-Quran dilakukan segera untuk diedarkan ke seluruh dunia sebagai reaksi balas kepada tindakan biadap membakar al-Quran di Sweden, baru-baru ini.
Menurutnya, proses cetakan sejuta al-Quran itu akan dilaksanakan oleh Yayasan Restu di Kompleks Nasyrul Quran di Presint 14 di sini bermula hari ini.
“Dia (Rasmus Paludan) bakar satu al-Quran tapi Insya-Allah melalui Yayasan Restu kita akan berusaha secara berperingkat untuk mengeluarkan satu juta al-Quran
“Saya setuju bahawa cara paling berfaedah untuk menjawab kerja-kerja gila dan biadap ini adalah dengan meneruskan usaha yang sudah dimulakan dan bertekad dalam masa singkat secara berperingkat untuk mencetak serta mengedar satu juta al-Quran ke seluruh dunia.
“Itu jawapan terbaik bagi menghadapi kegilaan orang ini. Insya-Allah, al-Quran ini bukan sahaja diedar untuk bacaan tetapi dijadikan bahan untuk dihayati,” katanya ketika ditemui pemberita selepas melawat operasi pencetakan al-Quran di Kompleks Nasyrul Quran bersempena Festival Seni Al-Quran Restu Global.
Anwar berkata, Malaysia serta kerajaan Islam membantah keras kegilaan tersebut dan kerajaan Malaysia telah pun memanggil duta Sweden di Malaysia bagi menyampaikan suara bantahan rakyat Malaysia terhadap tindakan biadap itu.

Mengulas lanjut mengenai cetakan sejuta al-Quran itu, Anwar berkata, kos percetakan itu akan ditanggung oleh kerajaan serta sumbangan wakaf oleh orang awam dan kerajaan Malaysia akan menghubungi negara-negara Islam lain bagi menyelaras pengedaran al-Quran itu.
“Hari ini, Kementerian Kewangan (MOF) turut menyerahkan sumbangan sebanyak RM2 juta kepada Kompleks Nasyrul Quran bagi melancarkan operasi pencetakan itu,” katanya.
Terdahulu, Anwar turut melancarkan Festival Seni Al-Quran Restu Global (RGQAF) iaitu pameran buku terbesar dunia (Haza Muhammad) dan Lembaran Bersejarah Yayasan Restu. – KOSMO! ONLINE


1,140 kereta kemalangan hari ke-10 Op Selamat
Oleh AZMI NORDIN

28 Januari 2023, 4:26 pm
KUALA LUMPUR – 1,140 buah kereta antara 1,711 kenderaan terlibat dalam kemalangan direkodkan di seluruh negara pada hari terakhir pelaksanaan Op Selamat 19 sempena Tahun Baharu Cina, semalam.
Pengarah Jabatan Siasatan dan Penguatkuasaan Trafik Bukit Aman, Datuk Seri Mat Kasim Karim berkata, daripada jumlah kenderaan terlibat itu, sejumlah 1,389 kemalangan berlaku pada hari berkenaan.
“Berdasarkan statistik harian polis, kereta mencatatkan jumlah tertinggi iaitu 66.62 peratus atau 1,140 kes, diikuti dengan motosikal sebanyak 14.61 peratus atau 250 kes dan pacuan empat roda sebanyak 12.33 peratus bersamaan 211 kes.
“Data kemalangan selebihnya melibatkan sebanyak 86 buah lori, seterusnya van (15), bas (7), manakala traktor dan basikal masing-masing mencatatkan satu kes,” katanya dalam kenyataan hari ini.
Semalam Kosmo! melaporkan, 1,173 buah kereta antara 1,750 kenderaan terlibat dalam kemalangan direkodkan di seluruh negara pada hari kesembilan pelaksanaan Op Selamat 19, kelmarin
Daripada jumlah kenderaan yang terlibat kemalangan itu, sebanyak 1,591 kemalangan direkodkan pada hari berkenaan. – KOSMO! ONLINE


Laporan struktur LRT rosak dijangka siap 30 Januari
Oleh HARRITH HISHAM

28 Januari 2023, 3:06 pm
KUALA LUMPUR – Kementerian Pengangkutan kini sedang menunggu laporan berkaitan kerosakan struktur landasan perkhidmatan Transit Aliran Ringan (LRT) berhampiran stesen Bandaraya.
Menterinya, Anthony Loke berkata, kerja-kerja penilaian sedang dibuat pihak jurutera untuk melihat sama ada ia selamat untuk beroperasi semula dan dijangka siap pada 30 Januari depan.
“Jadi kita masih menunggu laporan daripada pihak Rapid Rail dan juga jurutera. Saya tak dapat memberikan jaminan sekarang.
“Kita akan buat keputusan dan pengumuman yang lanjut selepas terima laporan. Mungkin dalam sehari dua lagi,” katanya.
Beliau berkata demikian ketika ditemui selepas Majlis Rumah Terbuka Tahun Baharu Cina Gabungan Dewan Perniagaan dan Perindustrian Cina Malaysia (ACCCIM), di sini hari ini.
Tambah Anthony, pihaknya akan memberikan ruang kepada jurutera-jurutera untuk melihat kekuatan struktur tersebut.

“Walaupun saya faham penutupan stesen itu memberikan gangguan kepada orang ramai. Tetapi saya berharap para penumpang dapat memahami bahawa kita mesti utamakan keselamatan. Itu yang paling penting,” ujarnya.
Justeru, beliau menyarankan agar pengguna LRT laluan Ampang agar merancang perjalanan mereka untuk hari Isnin yang akan datang.
Terdahulu, Kosmo! melaporkan perkhidmatan LRT laluan Ampang mengalami gangguan dan kelewatan akibat penjajaran landasan yang ‘kinked’ (bengkok) berhampiran stesen LRT Bandaraya.- KOSMO! ONLINE.


Kejayaan Michelle tak datang bergolek, bakat je tak cukup – Soo Wincci
Oleh MOHD. HAIKAL ISA

28 Januari 2023, 3:55 pm
PETALING JAYA – Bekas ratu cantik, Miss World Malaysia 2008 yang kini merupakan ahli akademik, Dr. Soo Wincci berkongsi rasa bangga dengan kejayaan luar biasa dicipta ‘seniornya’, Tan Sri Michelle Yeoh yang menjadi anak tempatan pertama menerima pencalonan Academy Awards.
Wincci, 38, juga menyeru mana-mana anak seni Malaysia yang mempunyai impian besar agar membuktikan kepada dunia dengan mengikuti jejak langkah yang ditunjukkan Michelle dan individu-individu lain di Hollywood.
“Saya pasti kejayaan tidak datang bergolek buat Michelle. Datang sana (Hollywood), tak boleh hanya dengan bakat lakonan.
“Michelle sekarang adalah seorang ‘bos’ di sana. Apa yang saya maksudkan dengan bos adalah, dia bukan hanya berlakon. Beliau ada produksi dan terbitkan banyak projek filem di sana.
“Hollywood tak perlukan lambakan bakat (lakonan) lagi. Orang sana cari ada pakej keseluruhan. Dah terlalu banyak bakat lakonan di luar negara terutama Hollywood,” kata Wincci yang merupakan pensyarah di Universiti Teknologi MARA (UiTM).
Tambahnya lagi, penting untuk membina nama di dalam negara terlebih dahulu sebelum berkelana di negara orang.
“Henry Golding sebelum terkenal di Hollywood, dia bina nama di Malaysia. Saya masih ingat kami mula dari bawah.

“Masa saya menang Miss Malaysia pada 2008, dia pun baru pulang dari luar negara. Selalu jumpa dia di banyak acara di sini. Dia seorang yang sangat merendah diri dan rajin.
“Tak senang bina nama di Hollywood. Henry pun sekarang dah buat kerja-kerja penerbitan di sana.Untuk menjenamakan diri di Hollywood, kena ada asas juga dalam negara. Perlu ada strategi dan korek lebih dalam apa kita nak mahukan dalam kerjaya seni.
“Pada masa sama, kena sedar kalaulah satu hari nanti kerjaya di sana dah tak meriah, kita boleh pulang ke Malaysia dan masih mencari rezeki di tanah air sendiri,” ujar Wincci yang kini mula berjinak-jinak dalam dunia penerbitan.
Terdahulu, bukan hanya menjadi orang Malaysia pertama, Michelle juga mencatat kejayaan sebagai orang Asia pertama tercalon dalam kategori Pelakon Wanita Terbaik ke-95.
Figura hebat itu merupakan Miss World Malaysia 1983 sebelum membina nama di pentas Hollywood. – KOSMO! ONLINE


Hala tuju KJ, terpulang kepada beliau – Anthony
Oleh HARRITH HISHAM

28 Januari 2023, 4:15 pm
KUALA LUMPUR – “Hala tuju KJ (Khairy Jamaluddin) terpulang kepada beliau”
Demikian kata-kata Setiausaha Agung DAP, Anthony Loke sebagai mengulas pemecatan bekas Ahli Parlimen Rembau itu daripada parti UMNO.
Beliau berkata, setakat ini, tiada lagi permohonan daripada Khairy atau mana-mana pemimpin UMNO yang telah dipecat semalam.
“Mereka belum menyatakan hasrat mereka, jadi kita tak perlu ‘jump the gun’ (buat konklusi),” katanya ketika ditemui selepas Majlis Rumah Terbuka Tahun Baharu Cina Gabungan Dewan Perniagaan dan Perindustrian Cina Malaysia (ACCCIM), di sini, hari ini.
Dalam pada itu, Anthony menegaskan ia juga terpulang kepada pimpinan parti-parti komponen Pakatan Harapan (PH) untuk membuat pertimbangan sekiranya menerima permohonan.
“Kalau mereka ada buat permohonan, itu parti masing-masing akan pertimbangkan,” ujarnya.

Terdahulu, Kosmo! melaporkan, bekas Pengerusi Badan Perhubungan UMNO Negeri Selangor, Tan Sri Noh Omar dan Khairy dipecat sebagai ahli UMNO berikutan pelanggaran disiplin sewaktu Pilihan Raya Umum Ke-15 (PRU15).- KOSMO! ONLINE


Amaran hujan lebat di Sarawak dan Sabah
Oleh KOSMO!

28 Januari 2023, 4:21 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan lebat, ribut petir berserta angin kencang di dua negeri hingga pukul 7 malam ini.
Menerusi satu kenyataan di laman sesawangnya, MetMalaysia memaklumkan, dua negeri berkenaan melibatkan Sarawak dan Sabah.
“Di Sarawak melibatkan beberapa daerah iaitu Kuching, Serian, Samarahan dan Sri Aman.
“Manakala, di Sabah pula di Pantai Barat (Papar, Putatan, Penampang, Kota Kinabalu, Tuaran dan Kota Belud) dan Kudat,” kata kenyataan itu.
Sementara itu, Jabatan Pengairan dan Saliran (JPS) dalam laman sesawangnya juga mengeluarkan amaran paras air bahaya dua sungai di Pahang serta Johor.
JPS berkata, dua sungai itu merupakan Sungai Keratong di Jambatan Bahau Keratong, Rompin, Pahang kini berada pada paras 24.11 meter (m) manakala Sungai Endau di Kampung Labong, Mersing, Johor pada bacaan 2.66 m. – KOSMO! ONLINE


Kes tunjuk perut selepas umrah, Intan Najuwa ‘sekolahkan’ netizen
Oleh MOHD. HAIKAL ISA

28 Januari 2023, 3:41 pm
PETALING JAYA – Berdepan kutukan susulan perkongsian gambar percutian menampakkan bahagian perut selepas pulang mengerjakan umrah, pelakon Intan Najuwa memohon orang ramai tidak membuta tuli menghakimi dirinya.
Mengakui lali dengan kecaman netizen, Intan atau nama sebenarnya Intan Najuwa Abd. Wahid bagaimanapun membidas pandangan umum dengan berkongsi petikan kata-kata bahawa menutup aurat tidak semestinya dijanjikan syurga.
“Kalian hakimi seseorang untuk menjadi alim tetapi kalian tak tahu kehidupan sebenar (peribadi) mereka.
“Jangan anggap mereka dijanjikan jannah disebabkan penampilan yang dilihat di mata (berjanggut, berhijab, berniqab dan cara percakapan).
“Penampilan luaran seseorang tidak semestinya melambangkan mereka dekat atau rapat dengan Allah,” kongsinya menerusi satu entri InstaStory.
Tambah Intan, 27, apabila khalayak mengharapkan seseorang itu berubah ke arah kebaikan, doa harus dipanjatkan buat mereka agar terus berubah menjadi orang yang lebih baik.

“Kalau kalian menghakimi seseorang dengan harapan dia menjadi alim, jangan lupa berdoa buat mereka untuk menjadi orang lebih baik hari demi hari.
“Sama macam apabila kalian cop seseorang itu jahat. Mungkin mereka buat benda jahat dan kita pun bertindak ikut perasaan tetapi jangan lupa masa depan mereka boleh bertukar.
“Insya-Allah, Allah SWT akan bimbing mereka ke jalan yang benar atau kita sendiri akan jadi orang yang diberikan hidayah,” kongsinya.
Terdahulu, pelakon kelahiran Johor Bahru itu menuai kecaman netizen apabila beraksi seksi menampakkan bahagian perutnya ketika bercuti di Dubai dalam Instagram.
Buat kali kedua selepas 2020, perjalanan umrah pada awal Januari 2023, mulanya  begitu menginspirasikan netizen dan masing-masing mendoakan pelakon Jesnita menunjukkan perubahan ke menjadi muslimah lebih baik sekembalinya dari Tanah Suci Mekah. – KOSMO! ONLINE


Bas tiba-tiba mengundur, tujuh penumpang selamat
Oleh MOHD. HUSNI MOHD. NOOR

28 Januari 2023, 3:01 pm
SEPANG – Pemandu sebuah bas bersama tujuh pekerja berdepan detik cemas apabila kenderaan dinaiki mereka tiba-tiba mengundur ketika menaiki bukit sebelum terbabas dan melanggar tiang lampu.
Dalam kejadian di Jalan Kampung Baru Lanjut di sini pada pukul 9.58 malam semalam, kesemua penumpang termasuk pemandu bas selamat dan tidak mengalami apa-apa kecederaan.
Ketua Polis Daerah Sepang, Asisten Komisioner Wan Kamarul Azran Wan Yusof berkata, siasatan mendapati, bas pekerja itu mengalami kegagalan brek ketika menaiki bukit di lokasi kejadian.
“Ketika kejadian, bas berkenaan dalam perjalanan dari arah Kompleks Kargo Lapangan Terbang Antarabangsa Kuala Lumpur (KLIA) untuk menghantar pulang pekerja ke rumah mereka di Sepang Lama.
“Ketika mendaki bukit, brek tidak berfungsi dengan baik menyebabkan bas gagal dikawal dan kenderaan itu mengundur sebelum terbabas,” katanya tadi.
Katanya, pemandu bas serta pekerja tidak mengalami sebarang kecederaan dan mereka dibenarkan pulang ke rumah masing-masing selepas kejadian.

Wan Kamarul Azran berkata, ketika kejadian, cuaca baik dan keadaan jalan lurus serta bentuk jalan mendaki bukit dan kering.
“Bas terbabit mengalami kerosakan cermin pandang belakang, bumper hadapan dan belakang serta kemek di bahagia kiri badan bas.
“Pemandu bas turut disaman mengikut kesalahan Rule 10 LN 166/59 kerana gagal mengawal kenderaan,” katanya.-KOSMO! ONLINE.


53,275 babi di P. Pinang positif ASF
Oleh SAFINA RAMLI

28 Januari 2023, 3:55 pm
SEBERANG PERAI – Situasi penyakit demam babi Afrika (ASF) semakin meruncing di Pulau Pinang selepas 23 ladang babi komersial membabitkan 53,275 ekor babi dikesan positif wabak itu setakat hari ini.
Ketua Menteri, Chow Kon Yeow berkata, ketika ini, sebanyak 17 ladang di Seberang Perai Selatan (SPS) melibatkan 42,691 ekor babi di sahkan dijangkiti ASF diikuti dua di Seberang Perai Tengah (SPT) dengan populasi babi sebanyak 2,742 ekor dan empat ladang di Seberang Perai Utara (SPU) melibatkan 7,842 ekor.
“Sehingga semalam, sebanyak 7,998 ekor babi telah dimusnahkan dari ladang positif ASF di SPS dan SPT. Kerja-kerja pemusnahan masih giat dijalankan bagi mengekang penularan penyakit.
“Bangkai babi yang di lupuskan ditanam di satu kawasan yang jauh dari penempatan awam dan tiada pembangunan bagi memastikan tidak berlaku gangguan kepada orang awam,” katanya selepas meninjau Pusat Operasi ASF di Valdor, di sini hari ini.
Sebelum ini, pada 13 Januari lalu, Pulau Pinang mengisytiharkan wabak ASF di negeri itu sebagai “bencana” selepas kes dilaporkan di 11 ladang babi komersial di daerah SPS dan SPT, melibatkan 25,000 ekor babi.
Menurut Kon Yeow, berdasarkan banci 2022, terdapat 124 ladang babi di empat daerah di Pulau Pinang dengan populasi keseluruhan sebanyak 267,348 ekor.

“Sehingga kini, masih terdapat 101 ladang babi yang belum dijangkiti penyakit ASF dengan populasi sekitar 214,073 ekor iaitu 35 ladang di SPS dengan jumlah 97,104 ekor, 60 ladang di SPU (100,600 ekor), dua ladang di SPT (5,539 ekor) dan empat ladang di Barat Daya (10,830 ekor),” jelasnya.
Menurutnya, bagi mengawal dan mencegah perebakan penyakit ASF, Jabatan Perkhidmatan Veterinar (JPV) menjalankan ‘stamping out policy’ menerusi pemusnahan babi di ladang positif atau disyaki terjangkit dalam zon jangkitan dengan berpandukan Protokol Veterinar Malaysia (PVM) bagi penyakit ASF. -KOSMO! ONLINE.


Kerajaan negeri diminta bertimbang rasa, pertimbang pandangan PH – Ahli Parlimen Raub
Oleh ABDUL RASHID ABDUL RAHMAN

28 Januari 2023, 4:18 pm
RAUB – Kerajaan negeri diminta bertimbang rasa terhadap nasib pekebun-pekebun durian musang king di Raub yang telah lama mengusahakan tanah berbanding pemberian pajakan kepada syarikat Royal Pahang Durian Resources-Perbadanan Kemajuan Pertanian Negeri Pahang (RPDR-PKPP).
Ahli Parlimen Raub, Chow Yu Hui berkata, semakan kehakiman masih diteruskan bagi menuntut keadilan dan membela hak pekebun selepas tanah yang diusahakan mereka itu dipajakkan kepada syarikat berkenaan.
“Bagaimanapun atas semangat rundingan dan demi kebajikan rakyat, saya menyeru Menteri Besar (Datuk Seri Wan Rosdy Wan Ismail) yang mengetuai kerajaan perpaduan untuk mengkaji semula dasar pajakan tanah kepada pihak RPDR-PKPP.
“Beliau juga perlu mempertimbang pandangan Pakatan Harapan Pahang dalam menyelesaikan kemelut ini sebelum menyeru pekebun pertimbang semula tindakan semakan kehakiman,”katanya di sini hari ini.
Semalam Wan Rosdy dalam kenyataannya menasihatkan pekebun-pekebun durian musang king di Sungai Ruan, Sungai Chalit, Sungai Klau dan Tranum di dalam daerah Raub yang terlibat dengan permohonan semakan kehakiman di Mahkamah Tinggi Kuantan supaya menimbang semula sama ada untuk meneruskan atau tidak tindakan permohonan semakan kehakiman tersebut.
Wan Rosdy dilaporkan berkata, kerajaan negeri berpandangan bahawa tanah-tanah yang dipertikaikan adalah tanah Kerajaan Negeri yang merupakan hak milik yang tidak boleh disangkal walaupun dalam konteks ekuiti.

Sebelum ini pada 3 Julai 2021 kawasan penanaman durian Musang King di Batu Talam seluas kira-kira 101 hektar melibatkan kira-kira 15,000 pokok telah ditebang kerana ditanam di kawasan hutan simpan kekal.
Dalam pada itu beliau yang juga Penasihat Save Musang King Alliance (Samka) menegaskan bahawa pekebun-pekebun musang king daerah Raub sentiasa bersikap terbuka dan bersedia untuk menjalankan perbincangan dengan kerajaan negeri bagi mencapai penyelesaian berbentuk menang-menang.-KOSMO! ONLINE.


[VIDEO] Kereta mewah rempuh tiga kereta di tempat pakir valet
Oleh MOHD. HUSNI MOHD. NOOR

28 Januari 2023, 4:00 pm
SEPANG – Seorang pemandu kereta mewah yang dipercayai mabuk merempuh tiga kereta lain dalam kejadian di parkir valet dekat sebuah pusat beli belah di sini malam tadi.
Dalam kejadian pada pukul 9.50 malam di parkitr valet IOI City Mall itu, kereta mewah jenis Porshe Porsche 911 Carrera dipandu seorang lelaki dikatakan terlanggar penghadang jalan dan hilang kawalan sebelum merempuh tiga kereta lain.
Ketua Polis Daerah Sepang, Asisten Komisioner Wan Kamarul Azran Wan Yusof berkata, kereta itu merempuh tiga kereta lain yang berada di sebelah kiri kotak parkir vallet.
Beliau berkata, kereta lain yang terbabit dalam kejadian itu termasuk Toyota Corolla Cross, Honda Jazz Hybrid dan Honda CRV.
“Kereta terbabit mengalami kerosakan teruk di bahagian hadapan kereta. Lokasi kemalangan mempunyai satu lorong setiap hala selain permukaan jalan rata dan kering,” katanya.
Katanya, pihaknya sudah merakam keterangan tiga pemilik kereta, namun pemilik kereta mewah itu belum dirakam keterangan setakat ini.

Wan Kamarul Azran berkata, pihaknya juga akan meneliti sistem rakaman litar tertutup (CCTV) di lokasi kejadian termasuk meminta saksi kejadian untuk membantu siasatan.
“Kes akan disiasat mengiku Seksyen 44(1) Akta Pengangkutan Jalan (APJ) 1987 iaitu memandu semasa berada di bawah pengaruh minuman yang memabukkan atau dadah,” katanya..-KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Waktu puncak LRT Laluan Ampang/Sri Petaling, monorel dipanjangkan
Oleh NUR HUDA MUSA

29 Januari 2023, 9:17 pm
PETALING JAYA – Waktu operasi Perkhidmatan Transit Aliran Ringan (LRT) Laluan Ampang/Sri Petaling dan Laluan Monorel Kuala Lumpur akan dipanjangkan pada waktu puncak bermula esok.
Rapid Rail Sdn Bhd (Rapid Rail) dalam satu kenyataan berkata, pemanjangan operasi waktu puncak itu bertujuan memberi kemudahan dan keselesaan kepada pengguna susulan gangguan perkhidmatan antara dua stesen iaitu LRT Bandaraya dan LRT Masjid Jamek.
“Pengguna juga dapat merancang perjalanan lebih awal bagi mengurangkan kesesakan di beberapa stesen rel khususnya di stesen pertukaran LRT Masjid Jamek dan Stesen LRT Hang Tuah.
“Waktu puncak pagi akan dipanjangkan dari pukul 6.30 pagi hingga 10.30 pagi berbanding jadual asal iaitu 7 pagi hingga 9.30 pagi,” katanya di sini, hari ini.
Bagi waktu puncak petang pula, operasi akan dipanjangkan dari pukul 4.30 petang hingga 8.30 malam berbanding jadual asal iaitu 5 petang hingga 7.30 malam.
Kelmarin, laluan antara stesen LRT Masjid Jamek dan Bandaraya terpaksa ditutup disebabkan penjajaran landasan bengkok berhampiran stesen LRT Bandaraya.

Susulan itu, bagi melancarkan perjalanan dan pergerakan penumpang, Rapid KL juga menambah bilangan kakitangan sokongan berjumlah hampir 100 orang bagi mengawal dan membantu penumpang yang memerlukan bantuan di stesen rel.
“Inisiatif ini adalah komitmen Rapid KL dalam memastikan mutu penyampaian perkhidmatan yang diberikan kepada pengguna adalah sentiasa dalam tahap terbaik.
“Prasarana memohon maaf atas kesulitan yang dialami penumpang dan amat menghargai sokongan dan kesabaran anda. Keselamatan penumpang menjadi keutamaan pihak kami,” tambahnya. – KOSMO! ONLINE


Peningku fahami dirimu, peningku mengikut rentakmu – Sissy Imann
Oleh KOSMO!

29 Januari 2023, 11:19 pm
PETALING JAYA – Pemilihan lagu minggu ketujuh bagi pasangan peserta Famili Duo, Naim Daniel dan Sissy Imann iaitu lagu Pening nyanyian asal Ezlynn bersama M. Daud Kilau menjadi bualan dalam kalangan penonton, malam ini.
Tinjauan Kosmo! di media sosial mendapati, rata-rata beranggapan lirik yang disampaikan pasangan peserta itu seolah-olah merujuk kepada insiden yang berlaku pada persembahan minggu keenam lalu apabila kritikan ‘panas’ diberikan oleh penyanyi dangdut yang juga juri program Famili Duo, Mas Idayu.
Dalam pada itu, tema pilihan yang ditampilkan juga seperti memberi satu bayangan mengenai seseorang yang dihukum oleh hakim (juri).
“Kena sangat lirik lagu Pening malam ini untuk persembahan duo Naim Daniel dan Sissy Imann. Perli mummy (Mas Idayu) kah tu?,” soal Shahril.
“Agak-agak Mas Idayu terasa tak dengan persembahan Naim Daniel dan Sissy Imann, peningku fahami dirimu, peningku mengikut rentakmu. Pening nak ikut kemahuan juri ni bila dalam pertandingan, apa-apa semoga berjaya semuanya,” ujar Katrina Nana. – KOSMO! ONLINE


Semangat! Sissy Imann muncul di Famili Duo
Oleh NUR AL-FAIRUZA SYARFA NOR SAIDI dan HANISAH SELAMAT

29 Januari 2023, 10:57 pm
SHAH ALAM – Tiada lagi teka-teki, Sissy Imann yang melalui tempoh terburuk selepas insiden menangis akibat ditegur juri tetap, Mas Idayu, pada program Famili Duo pada minggu lalu kembali ke program realiti tersebut, malam ini.
Penyanyi itu dan sepupunya, Naim Daniel membawakan lagu duet nyanyian asal Datuk M. Daud Kilau dan Ezlynn berjudul Pening bagi tema Lagenda/Idola pada minggu ketujuh pertandingan berkenaan.
Sebelum ini, pemilik nama penuh Sissy Imann Mohammad Kamil itu mendiamkan diri beberapa hari selepas menerima komen pedas dan lantang Mas Idayu sehingga menangis.
Malah dia turut memaklumkan tidak mampu membantu rakan duonya merancang konsep persembahan minggu ini sekali gus mencetuskan tanda tanya sama ada dia meneruskan persaingan atau mengundur diri.
Begitupun, penyanyi merangkap komposer berusia 28 tahun itu kembali bersaing dan malam ini dia bersama Naim menjadi peserta yang mendapat giliran ketujuh melakukan persembahan.
Pentas Famili Duo separuh akhir malam ini menyaksikan empat pasangan duo yang menduduki markah tertinggi bakal mara ke pusingan akhir minggu depan.

Pasangan peserta yang memiliki hubungan kekeluargaan dalam program tersebut akan bertanding merebut hadiah utama bernilai RM100,000.
Enam pasangan lain adalah Bella Astillah dan Wani Kayrie (sepupu); Ayda Jebat dan Fyna Jebat (adik-beradik), Sabhi Saddi dan FareedPF K-Clique (adik-beradik), Ara Johari dan Shafiq Erwin (sepupu), Siti Sairah dan Siti Saida (adik-beradik) serta Yamani Abdillah dan Zaki Yamani (adik-beradik). – KOSMO ONLINE


Piala FA: Brighton singkir juara bertahan, Liverpool
Oleh MEJA SUKAN KOSMO!

29 Januari 2023, 11:35 pm
LONDON – Brighton mempamerkan kejutan tersendiri apabila menyingkirkan juara bertahan, Liverpool selepas merekodkan kemenangan 2-1 pada aksi pusingan keempat Piala FA sebentar tadi.
Pada aksi di Stadium Amex itu, skuad The Reds kendalian Jurgen Klopp membariskan kesebelasan terbaik dengan jentera serangan dibarisi Mohamed Salah, Cody Gakpo dan Harvey Elliott.
Sementara itu pasukan tuan rumah bimbingan Roberto de Zerbi turut melakukan perkara yang sama dengan bintang utama seperti Kaoru Mitoma, Danny Welbeck dan Alexis Mac Allister diberi tanggungjawab untuk merobek kubu lawan.
Liverpool terlebih dahulu memiliki peluang keemasan tetapi rembatan yang dilakukan oleh Salah pada minit ke-4 berjaya dikeluarkan kapten pasukan, Lewis Dunk ketika penjaga gol sudah pun tertewas.
Tersentak dengan serangan tersebut, giliran Brighton pula melakukan asakan dan kini percubaan Solly March pula dikeluarkan pertahanan Liverpool, Trent Alexander-Arnold pada minit ke-15.
Namun, benteng pasukan tuan rumah terlebih dahulu bocor apabila Elliott bijak menyudahkan peluang terhidang selepas menerima hantaran Salah untuk meletakkan Liverpool mendahului 1-0 pada minit ke-29.

Kegembiraan pasukan pelawat tidak bertahan lama apabila Brighton menyamakan kedudukan berselang 10 minit kemudian hasil jaringan yang dilakukan oleh Dunk menerusi gerakan daripada sepakan penjuru.
Bersambung pada babak kedua, Liverpool merombak kesebelasan utama dengan memasukkan pemain gantian seperti Jordan Henderson, James Milner dan Darwin Nunez.
Namun, Brighton nampak lebih garang dengan tetapi percubaan yang dilakukan oleh March selepas menerima hantaran Mitoma berjaya ditepis penjaga gol Liverpool, Allison pada minit ke-71.
The Seagulls akhirnya meraih gol kemenangan menerusi rembatan cantik yang dilakukan oleh Mitoma pada masa kecederaan sekali gus menyaksikan keputusan 2-1 kekal sehingga tamat perlawanan.


Lelaki sakit mental maut dibelasah pelajar tahfiz
Oleh ROHANA MOHD. NAWI

29 Januari 2023, 11:40 pm
KOTA BHARU – Seorang lelaki yang dipercayai mengalami masalah mental meninggal dunia apabila dibelasah beberapa pelajar tahfiz selepas mengamuk di pekarangan sebuah masjid di Pulau Melaka di sini, petang tadi.
Kejadian berlaku kira-kira pukul 5 petang selepas mangsa, berusia dalam lingkungan 20-an dikatakan secara tiba-tiba memukul seorang wanita yang berada di kawasan masjid tersebut.
Saksi kejadian, Tuan Hasrol Tuan Hassan, 42, berkata, mangsa pada awalnya dilihat menunaikan solat asar seorang diri di masjid itu sebelum dia tiba-tiba mengamuk dan keluar dari masjid tersebut.
Menurutnya, lelaki itu dilihat terus meluru ke arah seorang wanita berusia lingkungan 50-an yang merupakan tukang masak di sebuah asrama berhampiran masjid berkenaan.
“Wanita itu sedang menolak motosikalnya di pekarangan masjid untuk pulang ke rumah. Lelaki tersebut dilihat bertindak memukul wanita itu yang kemudiannya sempat melarikan diri ke dalam masjid.
“Beberapa pelajar tahfiz yang menyedari kejadian itu terus memberi bantuan kepada wanita terbabit,” katanya ketika ditemui pemberita di lokasi kejadian di sini, sebentar tadi.

Menurut Tuan Hasrol, bagaimanapun, mangsa dipercayai tidak sedarkan diri apabila dipukul beberapa pelajar tahfiz sebelum pihak pengurusan masjid menghubungi pihak polis.
Katanya, difahamkan, lelaki terbabit sudah mengamuk di sebuah madrasah Kedai Lalat di sini, ketika jemaah sedang bersiap-siap untuk menunaikan solat zohor, petang tadi.
Setakat ini, polis masih belum mengeluarkan sebarang kenyataan berhubung kes tersebut. – KOSMO! ONLINE


Netizen mual ‘drama’ rajuk Mas Idayu
Oleh HANISAH SELAMAT dan NUR AL-FAIRUZA SYARFA NOR SAIDI

29 Januari 2023, 11:17 pm
SHAH ALAM – Aksi juri tetap, Mas Idayu yang seolah-olah merajuk dan membisu seketika tetapi kemudian berubah pendirian semasa konsert minggu separuh akhir Famili Duo disifatkan drama memualkan dalam netizen.
Keengganan Mas Idayu memberi komen terhadap peserta pertama, Siti Sisters yang membuat persembahan turut diakui rakan juri, Ajai.
Ajai memaklumkan, Mas Idayu memilih berdiam diri kerana enggan segala komennya disalah anggap.
Tinjauan Kosmo! Online dalam gelanggang Twitter, mendapati rata-rata netizen tidak puas hati dengan sikap tiada berpendirian penyanyi senior itu, selain melabelkan aksi tersebut sebagai terlampau beria-ria.
“Dramalah Mas Idayu ini. Beria sangat.
“Kalau tidak mahu beri komen apa-apa, baik tidak perlu datang dan gantikan tempat tersebut dengan juri jemputan professional yang berpendidikan.
“Tidak perlu beria-ria menangis suruh Mas Idayu komen. Bagus juga senyap begitu, senang buat duit,” demikian ciap netizen dalam Twitter.

“Menyampah pula tengok Famili Duo ini dengan drama. Siti Sisters itu disuruh baca skrip merayu minta Mas Idayu komen,” ciap seorang lagi netizen.
Namun, selepas setiap peserta merayu minta persembahan mereka diberi komen, juri tetap itu akhirnya beralah. – KOSMO! ONLINE


Mas Idayu ‘kunci mulut’, tiada komen buat peserta Famili Duo
Oleh KOSMO!

29 Januari 2023, 9:40 pm
PETALING JAYA – Penyanyi dangdut yang juga juri program Famili Duo, Mas Idayu malam ini, bertindak untuk berdiam diri tanpa memberi sebarang komen ke atas tujuh pasangan peserta bagi persembahan minggu ketujuh.
Perkara itu dimaklumkan rakan juri yang juga penyanyi serta komposer, Ajai atau nama sebenarnya Mohd. Faizal Maas selepas selesai persembahan pertama daripada Siti Sisters.
“Saya menghormati keputusan beliau (Mas Idayu) untuk tidak memberi sebarang komen kepada peserta malam ini.
“Beliau takut komennya nanti akan disalah tafsir oleh orang lain,” katanya.
Terdahulu, program Famili Duo menjadi bualan apabila salah satu pasangan peserta, Sissy Imann menangis dan tidak muncul di pentas ketika babak akhir program Famili Duo bagi minggu keenam selepas menerima komen tegas daripada Mas Idayu. – KOSMO! ONLINE


Saya tidak takut dicerca – Mas Idayu
Oleh NUR AL-FAIRUZA SYARFA NOR SAIDI dan HANISAH SELAMAT

29 Januari 2023, 10:49 pm
SHAH ALAM – Juri tetap program Famili Duo, Mas Idayu tidak gentar dicaci dan tidak akan berganjak dengan pendiriannya untuk terus memberikan komen jujur tanpa dibayangi sesiapa terhadap setiap peserta program berkenaan.
Sebaliknya kata penyanyi dangdut itu, khalayak yang perlu bimbang andai dia mengunci mulut dan tidak mempedulikan kualiti peserta.
“Nak bagitau Ayda dan Fyna sebenarnya saya tak kisah dan tak takut dicerca. Tak kisah sama sekali,” luahnya usai persembahan dua beradik itu untuk minggu ketujuh program sebentar tadi.
Terdahulu pada awal konsert yang juga minggu separuh akhir malam ini, Mas Idayu dilihat seakan-akan merajuk dengan kontroversi air mata penyanyi Sissy Imann apabila memilih untuk tidak memberikan komen usai persembahan pertama peserta program iaitu Siti Sisters.
Seorang lagi juri, Ajai sendiri akur dan menghormati keputusan Mas Idayu untuk tidak memberikan sebarang komen ketika itu.
“Walaupun pengacara meminta Mummy (Mas Idayu) memberikan komen, tetapi saya menghormati keputusannya.

“Dia tidak akan memberikan sebarang komen pada hari ini.
“Dia takut untuk memberikan komen, takut tersalah anggap atau tafsir apa yang diperkatakan,” kata Ajai dalam program yang bersiaran langsung dari Plaza Alam Sentral itu.
Selepas dipujuk peserta kedua, The Jebat (Ayda & Fyna), penyanyi senior berusia 51 tahun itu bagaimanapun mengubah pendirian dan meneruskan tanggungjawabnya sebagai juri.
Sementara itu, difahamkan Sissy Iman yang berdepan emosi terburuk minggu lalu, tetap akan meneruskan perjuangan dalam Famili Duo malam ini. – KOSMO! ONLINE


Coast Guard Malaysia: Ops Helang sasar kutipan RM20 juta
Oleh MOHD. HAIKAL ISA

29 Januari 2023, 10:14 pm
MENGETENGAHKAN Agensi Penguatkuasaan Maritim Malaysia (APMM) yang menjaga keselamatan perairan negara, filem Coast Guard Malaysia: Ops Helang sentuhan Allahyarham Pitt Hanif sarat dengan aksi mendebarkan yang pastinya menyentuh emosi untuk menarik penonton ke pawagam.
Filem genre aksi unit beruniform terbitan Flying Deals Sdn. Bhd. dan Arie Zaharie Production tersebut menampilkan gandingan hebat dua pelakon hebat tanah air iaitu Saharul Ridzwan dan Julia Farhana Marin selaku teraju utama.
Karya yang turut mendapat kerjasama Maritim Malaysia dimantapkan dengan penampilan barisan pelakon seperti Adlin Aman Ramlee, Datuk Fizz Fairuz, Sabri Yunus, Kodi Rasheed, Gambit Saifullah, Aziz M Osman, Sherie Merlis, Wanna Ali, Jaja Iliyes, Aman Nassim, Yuznor, Azlan Komeng, Hushairi Husain, Akmal Ahmad, Eqy Affandi, Iman Zulkarnain dan Trisha Ooi.
Kos RM13 juta
Penerbitnya, Muhammad Hady Yusry Makmor berkata, perancangan menerbitkan filem yang membabitkan kos sebanyak RM13 juta itu bermula sekitar 2017.
“Saya bersama Penerbit Eksekutif, Flying Deals Sdn. Bhd., Rozita Mat Isa dan Jason Chong selaku penulis skrip mengemukakan kertas idea kepada Maritim Malaysia untuk menerbitkan filem. Kemudiannya, skrip dihasilkan dengan bantuan dan nasihat Maritim Malaysia melalui beberapa siri perbincangan dan penambahbaikan.

“Selepas mendapat kelulusan dan mendapat dana untuk projek filem kenegaraan dari Perbadanan Kemajuan Filem Nasional (Finas), kami mula mencari rakan penerbit untuk memulakan penggambaran.
“Akhirnya, kami bertemu dengan penerbit, Arie Zaharie dari Arie Zaharie Production yang berminat untuk bekerjasama menerbitkan filem ini,” katanya.
3 kapal besar, 4 helikopter
Muhammad Hady Yusry berkata, penggambaran filem Coast Guard bermula pada 3 Ogos dan berakhir pada 24 Oktober 2019.
“Filem ini mula diarahkan pengarah Hashim Rejab dengan dibantu Allahyarham Pitt ketika itu. Bagaimanapun, Hashim terpaksa menarik diri kerana ada komitmen lain dan arwah Pitt mengambil alih mengarahkan filem sepenuhnya sehingga penggambaran selesai.
“Penggambaran filem mengambil masa selama 55 hari, membabitkan lokasi penggambaran sebanyak 65 peratus di kawasan laut dan pulau di sekitar Pulau Langkawi, Kedah. Selebihnya di Kuantan dan Gua Kota Gelanggi, Jerantut, Pahang,” katanya.
Mengulas penggambaran filem, kata Muhammad Hady Yusry, lebih seratus barisan pelakon dan kru termasuk pegawai khas dari Maritim Malaysia terbabit dalam penggambaran filem tersebut.
PENERBIT filem Coast Guard Malaysia: Ops Helang, Muhammad Hady Yusry.
“Naskhah ini membabitkan kos tinggi kerana penggunaan aset ketenteraan iaitu tiga kapal besar, empat helikopter, 10 bot laju dan kelengkapan senjata api dan ‘machine gun’.
“Bagi menghidupkan babak, kami membina perkampungan lanun yang terpaksa diletupkan pada penghujung cerita dengan membabitkan kos RM400,000.
“Barisan pelakon seperti Saharul Ridzwan dan Julia Farhana juga menjalani sesi latihan ketat di Akademi Maritim Sultan Ahmad Shah (AMSAS) selama sebulan membabitkan aspek protokol, penggunaan senjata api, perlawanan dan sebagainya lagi,” katanya.
Cabaran cuaca, ribut taufan
Mengenai cabaran menghasilkan filem, kata Muhammad Hady Yusry, pihaknya berdepan dengan keadaan cuaca yang buruk termasuk ribut taufan yang melanda sepanjang penggambaran di Pulau Langkawi.
“Sepanjang 18 tahun terbabit dalam bidang pemasaran dan penerbitan filem, penggambaran filem Coast Guard adalah paling mencabar. Barisan pelakon dan kru terpaksa berkampung selama tiga bulan dalam kapal besar yang berlabuh di tengah laut untuk penggambaran filem.
“Kami juga perlu melihat jadual penggunaan aset ketenteraan Maritim Malaysia dengan keadaan cuaca, selain aset sedia ada perlu digunakan dalam operasi Maritim.
“Sehari selepas penggambaran selesai, arwah Pitt pula meninggal dunia. Rozita dan Arie terpaksa menyambung kerja penggambaran lagi dua peratus di lokasi darat pula.
“Bayangkan, kami terpaksa mengambil alih tugas pengarah untuk menvisualkan semula untuk proses suntingan akhir filem ini,” katanya.
Tidak ketinggalan, Muhammad Hady Yusry berkata, barisan pelakon utama turut berdepan detik mencemaskan ketika penggambaran babak aksi filem itu.
“Saharul berdepan detik mencemaskan dan hampir lemas di tengah laut ketika menunggu diselamatkan helikopter. Julia juga hampir lemas kerana topeng selam tercabut ketika menjayakan sesi latihan dalam air di AMSAS.
“Mujurlah pasukan penyelamat cekap bertindak bagi membantu menyelamatkan mereka,” katanya.
Sasaran kutipan RM20 juta
Ditanya sasaran kutipan filem, kata Muhammad Hady Yusry, hasil tinjauan dan maklum balas daripada pelbagai pihak dan pawagam, filem ini berpotensi mendapat sambutan hebat seperti filem Paskal dan Air Force The Movie: Selagi Bernyawa.
“Saya juga mensasarkan filem ini akan mencecah kutipan sebanyak RM20 juta di pawagam nanti,” katanya.
Filem Coast Guard Malaysia: Ops Helang edaran Metrowealth International Group dan disokong Finas, Primeworks Studios dan Media Prima Berhad.
Filem berkenaan bakal ditayangkan di semua pawagam seluruh negara bermula 2 Februari ini, termasuk tayangan serentak di Singapura dan Brunei Darussalam.


Warga Thailand hilang ketika seberang Sungai Golok
Oleh ROHANA MOHD. NAWI

29 Januari 2023, 8:59 pm
TANAH MERAH – Seorang lelaki warganegara Thailand hilang selepas dikhuatiri lemas semasa menyeberang Sungai Golok di Kampung Bendang Besar, Pengkalan Jagung di sini, kelmarin.
Mangsa, Othman Sapie, 59, disedari hilang oleh ahli keluarganya selepas mendapati dia tidak pulang-pulang ke rumah di Golok, Thailand, sejak semalam.
Ketua Balai Bomba dan Penyelamat Kemahang, Disagar Mani Mustafa berkata, pihaknya mendapat maklumat daripada polis mengenai kehilangan seorang lelaki selepas menerima laporan keluarga mangsa.
Menurutnya, pihak bomba menerima panggilan kecemasan kira-kira pukul 10.33 pagi tadi terus menjalankan operasi mencari dan menyelamat (SAR) mangsa yang dipercayai lemas di Sungai Golok.
“Seramai 18 anggota bomba bergegas ke lokasi kejadian untuk SAR mangsa. Operasi turut melibatkan anggota dari balai Pengkalan Chepa, Pengkalan Kubor dan Tumpat.
“Berdasarkan maklumat keluarga lelaki itu, mangsa dipercayai cuba menyeberang Sungai Golok dari sempadan Malaysia ke Thailand untuk pulang ke rumahnya kira-kira pukul 1 pagi kelmarin,” katanya ketika dihubungi Kosmo!, sebentar tadi.

Menurut Disagar Mani, setakat ini, mangsa gagal ditemui dan SAR masih diteruskan di kawasan Sungai Golok. – KOSMO! ONLINE


Ahli UMNO dipecat: PKR tak pernah tawar masuk parti
Oleh LUQMAN RIDHWAN MOHAMED NOR

29 Januari 2023, 7:48 pm
IPOH – Parti Keadilan Rakyat (PKR) tidak pernah membuat sebarang tawaran terhadap ahli UMNO yang telah dipecat oleh parti tersebut, baru-baru ini.
Presidennya, Datuk Seri Anwar Ibrahim berkata, pemecatan dua ahli UMNO baru-baru ini iaitu bekas Ahli Parlimen Rembau, Khairy Jamaluddin Abu Bakar dan Pengerusi Perhubungan UMNO Selangor, Tan Sri Noh Omar merupakan keputusan dalaman parti tersebut.
“Tidak timbul sebarang pelawaan untuk bersama dan tentunya sekiranya ada, kita akan teliti dan mendapatkan pandangan pimpinan lain.
“Kita mahu menjaga kerukunan, kedamaian serta Kerajaan Perpaduan ini. Kita akan beri pertimbangan yang lebih luas,” katanya pada sidang akhbar di sini, hari ini.
Terdahulu, beliau merasmikan Pusat Khidmat Masyarakat Parlimen Tambun, di sini.
Dalam pada itu, Anwar yang juga Perdana Menteri berkata, Pengerusi Perikatan Nasional (PN) Perak, Datuk Seri Ahmad Faizal Azumu berhak untuk mempersoalkan tindakan beliau menjadikan Nurul Izzah sebagai penasihat kanan di Jabatan Perdana Menteri dan Kementerian Kewangan.

Bagaimanapun, perkara lebih penting yang perlu diberikan perhatian adalah untuk menghentikan budaya curi tanah, balak, saham projek serta komisyen kerana ia merupakan perkara yang merosakkan negara.
“Saya belum dengar lagi kenyataan mereka menyokong usaha membersihkan negara daripada gejala ini. Semua bicara soal rasuah tetapi apabila kita sebut kes-kes begini, dia kata kenapa nak bongkar kisah lama? Jadi ini yang saya nak beri penekanan.
“Soal Nurul Izzah di pejabat, memang saya pelawa dia untuk membantu saya sebagai penasihat di Jabatan Perdana Menteri dan Kementerian Kewangan tetapi saya tidak membayar apa-apa elaun kepada dia,” katanya. – KOSMO! ONLINE


KPM selesai isu kurang guru sebelum Mac
Oleh SITI NUR MAS ERAH AMRAN

29 Januari 2023, 7:39 pm
SEBERANG PERAI – Menteri Pendidikan, Fadhlina Sidek, memberi jaminan isu kekurangan guru di Sarawak akan ditangani sebelum bermulanya sesi persekolahan, Mac depan.
Menurutnya, isu berkenaan bukan hanya berlaku di Sarawak sahaja malah situasi sama turut dihadapi di beberapa negeri lain.
“Isu itu (kekurangan guru) saya fikir ada sedikit, bukan kritikal tetapi memang ada isu di Sarawak dan kita tekankan Sarawak kerana itu persiapan kita dalam rangka lawatan saya di sana pada ketika itu.
“Isu itu dibangkitkan dan ditanya, dan saya jawab ketika dalam rangka lawatan di Sarawak.
“Di negeri lain, kita lihat juga perkara tersebut dan saya fikir dengan adanya persiapan guru maka sebelum buka sekolah Mac ini, kita akan atasi di mana-mana negeri terlibat,” katanya selepas menghadiri Majlis Rumah Terbuka Tahun Baharu Cina anjuran Pusat Khidmat Rakyat Perlimen Nibong Tebal dan Pusat Khidmat Kawasan Dewan Undangan Negeri Jawi, di sini hari ini.
Semalam, Fadhlina memaklumkan Kementerian Pendidikan (KPM) akan cuba mengisi 50 peratus daripada anggaran jumlah 3,000 kekurangan guru di Sarawak menjelang Mac depan.

Beliau juga yakin, penyelesaian mampu dicapai walaupun dasar nisbah 90:10 guru Sarawak dan guru bukan dari Sarawak masih digunakan di negeri itu. – KOSMO! ONLINE


Ikan peliharaan buat pembelian online, dedah kad kredit pemilik
Oleh KOSMO!

29 Januari 2023, 8:00 pm
TOKYO – Seekor ikan peliharaan di Jepun membuat pembelian online dan berkongsi maklumat kad kredit pemiliknya semasa bermain permainan video, lapor akhbar New York Post.
Pesohor YouTube Jepun, Mutekimaru atau maurice telah mencipta saluran yang menampilkan ikan laga Siamnya bermain permainan video Pokemon pada konsol permainan Nintendo Switch.
Bagaimanapun, satu kerosakan berlaku semasa permainan baru-baru ini yang menyebabkan peranti itu memaparkan skrin utama.
Pergerakan ikan itu kemudian menyebabkan ia membuka laman Nintendo eShop pada skrin dan membelanjakan wang Maurice sebanyak AS$4 (RM16) untuk membeli mata permainan.
Ikan  itu turut mendedahkan maklumat kad kredit pemiliknya semasa penstriman langsung.
Bukan itu sahaja, ia malah memuat turun aplikasi, membelanjakan wang ganjaran untuk watak baharu dan meminta syarikat pembayaran dalam talian, PayPal untuk e-mel pengesahan.

Ikan kecil itu juga berjaya menukar nama akaun Maurice daripada ‘Mutekimaru’ kepada ‘ROWAWAWAWA’.
Maurice melakukan demikian dengan memetakan dan melengkapkan akuarium yang  menempatkan ikan itu dengan sensor pergerakan. – Agensi


100 peratus Sukan Asia di Hangzhou – FIH
Oleh MUHAMMAD ZUHAILY BADLISHAH

29 Januari 2023, 7:00 pm
BHUBANESWAR – Teka-teki mengenai status penganjuran Sukan Asia di Hangzhou, China bermula 23 September hingga 8 Oktober depan akhirnya terjawab.
Ia selepas Presiden Persekutuan Hoki Antarabangsa (FIH), Datuk Tayyab Ikram memberikan jaminan temasya sukan yang menawarkan satu tiket automatik ke Sukan Olimpik Paris 2024 akan berjalan mengikut jadual ditetapkan.
“100 peratus Sukan Asia akan tetap berlangsung dan venue pertandingan juga sudah siap. Kami akan mengadakan pertemuan di China pada Mac nanti, jadi tiada masalah mengenai Sukan Asia.
“Memang benar ada ketikanya kami memikirkan kemungkinan China tidak boleh menjadi hos kepada Sukan Olimpik. Jika berlaku, satu kejohanan lain akan diadakan untuk kelayakan Sukan Olimpik,” kata Tayyab.
Tayyab berkata demikian kepada media-media antarabangsa dalam sidang akhbar khas sempena hari terakhir Piala Dunia Hoki 2023 sebelum perlawanan akhir antara Belgium dan Jerman di Stadium Kalinga sebentar tadi.
Sukan Asia amat penting buat skuad hoki negara untuk meraih slot automatik ke Paris 2024 sebagai juara Asia sekali gus menamatkan penantian kali terakhir layak ke Olimpik sewaktu edisi Sydney 2000.

Ia langkah paling ‘selamat’ buat Speedy Tigers kerana hanya perlu berdepan seteru-seteru seperti India, Korea Selatan, Pakistan dan Jepun walaupun ia bukanlah satu tugas yang mudah.
Laluan itu juga dilihat tidak berliku tanpa memikirkan Malaysia perlu bertemu jaguh-jaguh Eropah atau Oceania dalam pusingan kelayakan Olimpik seterusnya jika gagal memenangi pingat emas Sukan Asia. – KOSMO! ONLINE


Djokovic tawan Grand Slam Terbuka Australia
Oleh KOSMO!

29 Januari 2023, 8:55 pm
MELBOURNE – Novak Djokovic menepati ramalan apabila berjaya merangkul gelaran Grand Slam pada Terbuka Australia sejurus menewaskan Stefanos Tsitsipas dengan kemenangan straight set 6-3, 7-6(4), 7-6(5) di Rod Laver Arena sebentar tadi.
Kemenangan tersebut membolehkan Djokovic melebarkan rekod gelaran ke-10 bagi Terbuka Australia, sekali gus merampas semula ranking No.1 dunia daripada Carlos Alcaraz.
Alcaraz sebelum ini mengambil keputusan untuk tidak menyertai Terbuka Australia selepas mengalami kecederaan pada kaki.
Lebih manis, bintang tenis Serbia tersebut kini boleh tersenyum lebar apabila menyamai rekod Rafael Nadal yang berjaya menjulang 22 gelaran Grand Slam.
Tahun lalu, Djokovic ‘dihalau’ dari Australia kerana kekal dengan pendirian untuk tidak mendapatkan vaksin sehingga menyebabkan dia tidak dapat beraksi pada Terbuka Australia. – KOSMO! ONLINE


Lelaki ditahan tiga kali kerana nama Gutierrez
Oleh KOSMO!

29 Januari 2023, 7:30 pm
BOGOTA – Seorang lelaki Colombia tidak bernasib baik apabila dia ditahan polis sebanyak tiga kali kerana mempunyai nama sama seperti seorang bos kartel dadah yang digeruni, lapor akhbar Daily Star semalam.
Rene Martinez Gutierrez, 46, menggambarkan dirinya sebagai individu pendiam, lelaki yang sudah berkeluarga, dan tidak mempunyai rekod jenayah.
Lelaki itu telah menjadi sasaran penguatkuasa undang-undang kerana mempunyai nama yang sama dengan pengedar dadah Peru itu. Dia ditahan sebanyak tiga kali sejak 13 tahun lalu.
Dia pertama kali ditahan pada 2010 selepas pergi ke balai polis di Bogota untuk meminta rekod kehakiman bagi memulakan perniagaan.
Apabila polis memeriksa rekodnya, mereka mendapati terdapat waran tangkap antarabangsa terhadap namanya. Dia ditahan selama lima hari dan pegawai di kedutaan Peru memberitahu dia disalah anggap sebagai pengedar dadah tersebut.
Penahanan kedua berlaku pada 2011 dan Gutierrez terpaksa menghabiskan tempoh dua bulan di penjara La Picota. Dia ditahan selepas dipanggil ke balai polis untuk membuat kenyataan mengenai tempat kerjanya yang dirompak.

“Nama dan tarikh lahirnya sama dengan pesalah yang bersubahat dengan seorang lelaki yang mengangkut 20 kilogram kokain pada 2006,” kata isterinya, Yesenia Contreras kepada laman berita El Tiempo.
Awal bulan ini, Gutierrez sekali lagi ditahan selepas bertemu bapanya yang sakit. Ejen Polis Antarabangsa (Interpol) menahan pesawat yang dinaikinya di landasan sebuah lapangan terbang.
Selepas bertanya nama dan memeriksa kad pengenalan Gutierrez, mereka membawanya pergi dan kini masih dalam tahanan di balai polis Los Martires. – Agensi


Putin didakwa hantar 100 penari tiang hiburkan tentera Russia
Oleh KOSMO!

29 Januari 2023, 8:30 pm
MOSCOW – Presiden Russia, Vladimir Putin didakwa mengarahkan penghantaran penari-penari di barisan hadapan untuk meningkatkan semangat tenteranya sebelum serangan seterusnya pada musim bunga tahun ini, lapor akhbar Daily Star semalam.
Tindakan itu dibuat ketika Kremlin mengumumkan pemberian pingat kepada semua askar Russia yang dikerahkan dalam operasi ketenteraan khas.
Komander-komander kanan diarahkan untuk menganjurkan acara hiburan itu ketika tentera Putin bakal menghampiri ulang tahun pertama pencerobohan di Ukraine.
Lebih 100 gadis akan dibawa menaiki beberapa helikopter untuk satu siri ‘pertunjukan konsert’ di pangkalan bekalan di seluruh Donbas di mana tentera diberi rehat lima hari dan menjalani pemulihan.
Peti-peti bir dan sosej Russia akan dihantar kepada tentera dan perarakan istiadat dijangka berlangsung pada 24 Februari depan untuk menandakan permulaan serangan Russia.
Berita mengenai penghantaran penari itu didedahkan di media sosial oleh seorang pegawai Russia yang mengumumkan bahawa pasukan tentera akan mendapat kejutan istimewa.

“Wira kami akan dihiburkan dengan pesta istimewa oleh penari tiang, bir dan makanan sebagai tanda terima kasih atas perkhidmatan mereka.
“Acara itu diadakan sebagai sebahagian daripada tempoh rehat askar dan bertujuan untuk meningkatkan semangat tentera yang telah berjuang di barisan hadapan,” demikian menurut hantaran pegawai itu.
Tentera Rusia diberi tempoh ‘Rehat dan Rawat’ di lapangan dan jarang dihantar pulang kerana dikhuatiri tidak akan kembali ke pangkalan. – Agensi


Saintis jumpa wajah beruang di Planet Marikh
Oleh KOSMO!

29 Januari 2023, 7:00 pm
WASHINGTON – Saintis-saintis Pentadbiran Aeronautik dan Angkasa Lepas Kebangsaan (NASA) menemui ukiran batu berbentuk beruang grizzly semasa merakam gambar baharu Planet Marikh, lapor akhbar Daily Star semalam.
Imej itu dirakam pada ketinggian 251 kilometer (km) dari permukaan Marikh menggunakan kapal angkasa Mars Reconnaissance Orbiter.
Saintis menemui garisan bulat besar di atas permukaan batu, dua lekuk berbentuk seakan mata, serta kawah lebih besar kelihatan seperti mulut beruang grizzly.
NASA turut berkongsi imej tersebut di Twitter dan menerangkan punca pembentukan wajah beruang di planet itu.
“Terdapat sebuah bukit dengan struktur runtuh berbentuk V (hidung), dua kawah (mata), dan corak bulat (kepala).
“Corak bulatan mungkin disebabkan oleh pemendapan deposit di atas kawah yang tertimbus.

“Hidungnya mungkin lubang gunung berapi atau lumpur dan mendapan itu mungkin lahar atau aliran lumpur,” kata NASA. – Agensi


Format pelik Piala Dunia Hoki punca Speedy Tigers jatuh
Oleh SOPI SAMAILE

29 Januari 2023, 8:38 pm
TIDAK adil, itulah pendapat Presiden Konfederasi Hoki Malaysia (MHC), Datuk Seri Subahan Kamal terutama format ‘pelik’ yang digunakan pada Piala Dunia Hoki 2023 hingga memberi kesan kepada kedudukan Speedy Tigers yang mengakhiri kempen klasifikasi ke-13 hingga 16 semalam.
Beliau berharap Persekutuan Hoki Dunia (FIH) dapat melihat semula berkenaan isu itu sambil berharap format yang lebih adil dapat digunakan dalam kejohanan akan datang.
“Bagi saya, format kali ini tidak adil kerana kalau diikutkan kita sepatutnya bermain tempat ke-9 hingga 12. Macam mana pasukan Afrika Selatan yang hanya menang sekali mampu berada di atas kita.
“Sedangkan skuad negara mencatat tiga kemenangan. Sepatutnya kalau ikut logik kita akan tamatkan saingan lebih tinggi dari Afrika Selatan. Malah, pasukan negara turut berdepan keletihan ketika berdepan Afrika Selatan kerana mereka dapat rehat lebih lama. Sedangkan pasukan negara terpaksa menempuh perjalanan ke stadium yang agak jauh.
“Bagaimanapun, ini cuma pandangan peribadi saya sahaja kerana peraturan perlawanan ini ditetapkan oleh FIH sendiri. Jadi saya harap FIH dapat lihat semula format yang digunakan pada Piala Dunia kali ini untuk kejohanan yang akan datang.
“Secara keseluruhan, saya amat berbangga dengan pencapaian pasukan kebangsaan kerana mereka telah lakukan sehabis baik, malah melakukan kejutan mengatasi pasukan New Zealand dan juga hampir mengatasi Sepanyol,” katanya.

Pada edisi Piala Dunia kali ini, skuad negara menamatkan saingan di kedudukan ke-13 berkongsi kedudukan bersama Perancis selepas menewaskan Jepun 3-2 semalam.
Dalam pada itu, Subahan memberitahu, pihaknya akan cuba memastikan format tidak adil ini tidak akan digunakan pada Piala Dunia Remaja Hoki yang akan berlangsung di Kuala Lumpur hujung tahun ini.
“Untuk Kejohanan Piala Dunia Remaja, kami ada kelebihan yang mana MHC akan terlibat. Dalam satu atau dua minggu lagi kita akan bermesyuarat,” tambahnya.
Dalam perkembangan lain, Subahan menafikan dakwaan bahawa Norfaraha Hashim meletakkan jawatan sebagai Ketua Pegawai Eksekutif (CEO) badan induk hoki negara.
“Sebenarnya kontrak Norfaraha adalah sampai 31 Disember 2022. Jadi dia (Faraha)  bukan letak jawatan tetapi MHC tidak menyambung kontraknya. Jadi saya telah diberi mandat oleh ahli jawatankuasa untuk melantik CEO baharu dan akan umumkan dalam masa terdekat.
“CEO baharu akan dilantik memandangkan kita akan jadi tuan rumah Piala Dunia Hoki Remaja 2023. Jadi kami nak cari individu yang ada pengetahuan dan berpengalaman untuk memastikan kejohanan itu berjalan dengan lancar.
“Kita juga mengesahkan bahawa MHC menerima peletakan jawatan Timbalan Presiden, Datuk Prof Dr. S.Shamala dan kerusi itu akan dikosongkan sehingga pemilihan bagi penggal baharu,” ujarnya. – KOSMO! ONLINE


Reka cerita palsu mahu tuntut insurans
Oleh NUR HUDA MUSA

29 Januari 2023, 8:16 pm
PETALING JAYA – Taktik pemilik kedai aksesori kereta yang mendakwa premisnya di Dataran Mentari, di sini, dipecah masuk penjenayah bagi menuntut pampasan insurans, gagal apabila siasatan polis mendedahkan perkara sebaliknya.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima laporan daripada lelaki berusia 39 tahun itu pada pukul 1.09 tengah hari kelmarin yang mendakwa mengalami kerugian dianggarkan sebanyak RM600,000.
“Sepasukan polis dari Ibu Pejabat Polis Daerah (IPD) Petaling Jaya telah melakukan siasatan di tempat kejadian dibantu pasukan forensik Ibu Pejabat Polis Kontinjen (IPK) Selangor dan menyemak televisyen litar tertutup (CCTV) di tempat kejadian.
“Bagaimanapun, semakan dibuat mengesahkan tiada kejadian pecah kedai sebagaimana yang dilaporkan oleh pengadu,” katanya dalam satu kenyataan di sini, hari ini.
Katanya, hasil soal siasat lanjut, pengadu mengaku kejadian pecah kedai tidak berlaku dan tujuan laporan polis dibuat adalah untuk tuntutan insurans.
“Satu laporan polis telah dibuat terhadap pengadu mengenai pengakuan yang dibuat dan kertas siasatan dibuka kerana membuat laporan palsu.

“Kes disiasat mengikut Seksyen 182 Kanun Keseksaan dan kertas siasatan yang lengkap akan dirujuk kepada Timbalan Pendakwa Raya untuk mendapatkan arahan lanjut,” ujarnya.
Tambah kenyataan itu, Mohamad Fakhrudin turut menegaskan bahawa jangan sesekali membuat laporan polis palsu bagi kepentingan diri sendiri untuk mengelirukan pihak berkuasa yang menjalankan siasatan adil dan telus kepada masyarakat.
“Pihak polis tidak akan berkompromi terhadap pesalah yang melakukan kesalahan itu dan akan mendakwa pesalah di mahkamah.
“Orang ramai yang mempunyai maklumat berkenaan sebarang perlakuan jenayah boleh menghubungi Bilik Gerakan IPD Petaling Jaya di talian 03- 79662222,” tambahnya. – KOSMO! ONLINE


India akan hantar roket kaji Matahari
Oleh KOSMO!

29 Januari 2023, 6:28 pm
NEW DELHI – Pertubuhan Penyelidikan Angkasa India (ISRO) akan melancarkan misi saintifik untuk mengkaji Matahari pada Jun atau Julai tahun ini, lapor laman berita Wion News semalam.
ISRO baru-baru ini menerima Visible Line Emission Coronagraph (VELC) yang merupakan muatan utama di atas kapal angkasa Aditya-L1 daripada Institut Astrofizik India (IIA).
VELC adalah misi saintifik pertama India untuk mengkaji matahari. Majlis penyerahan VELC berlangsung di kampus Pusat Penyelidikan dan Pendidikan Sains dan Teknologi (CREST) IIA yang dihadiri Pengerusi ISRO, Somanath.
Menurut IAA, penentu ukuran, pemasangan dan ujian terhadap VELC berjaya diselesaikan dan merupakan muatan paling mencabar antara tujuh muatan/teleskop yang akan diterbangkan di atas kapal angkasa Aditya-L1.
“Memahami impak Matahari pada Bumi dan persekitarannya telah menjadi sangat penting sekarang dengan Aditya-L1 bertujuan untuk menjelaskan topik ini.
“Ia mengambil masa 15 tahun untuk pembinaan VELC bermula dari konsep hingga siap, dan tempoh ini diperlukan untuk sistem yang kompleks seperti ini,” kata Somanath.

Aditya L1 ialah misi berasaskan ruang angkasa pertama India yang bertujuan mengkaji Matahari dari orbit halo mengelilingi titik Lagrangian sistem Matahari-Bumi 1 (L 1).
Misi itu dikendalikan oleh tujuh muatan di atas kapal Aditya L1 untuk membuat pemerhatian kromosfera, lapisan terluar matahari (korona) dan fotosfera.
Ia akan membuat pelbagai pemerhatian tentang aktiviti suria serta kesannya terhadap cuaca angkasa, kata ISRO. – Agensi


FTG, Silkhannaz gegarkan Stadium Chin Woo
Oleh HANISAH SELAMAT

29 Januari 2023, 5:45 pm
KUALA LUMPUR – Selepas empat tahun ‘berehat’, Rockstage Entertainment kembali mengganas dengan merealisasikan Konsert Rockstage VI yang menggabungkan kumpulan metal otai, Silkhannaz dan FTG.
Wakil penganjur, Talib Othman berkata, buat julung kali persembahan mega membabitkan dua kumpulan gah tersebut bersama beberapa lagi band metal tempatan digabungkan di atas satu pentas besar.
Katanya, lebih unik apabila acara pembuka tirai 2023 khas untuk kaki rock dan metal berkenaan berlangsung seawal pukul 2 petang hingga ke tengah malam yang dijangka memenuhi selera khalayak.
Ujar Talib, Rockstage VI sebenarnya kesinambungan konsert Rockstage yang dimulakan pada 2017, namun terhenti sekitar 2019 berikutan serangan pandemik.
“Selepas hampir empat tahun, konsert ini kembali direalisasikan dengan nama Konsert Rockstage VI Metal Tempur yang juga gabungan antara Silkhannaz dan FTG iaitu nama yang tidak perlu diperkenalkan lagi.
“Konsert ini juga sebagai pelengkap terhadap promosi album baharu kedua-dua kumpulan yang membuktikan mereka tetap aktif beraksi di tengah kebanjiran band pelapis.

“Rockstage Entertainment juga memilih lokasi konsert santai memandangkan kita jangka ramai penonton akan datang dari seluruh tanah air, ditambah konsert juga berlangsung dari petang.
“Selepas segmen pada siang hari, persembahan dihentikan seketika untuk solat maghrib sebelum bersambung semula pada sebelah malam,” katanya kepada Kosmo! Online.
Band lain yang menjayakan Konsert Rock Stage VI Metal Tempur di Stadium Chin Woo Kuala Lumpur pada 25 Februari depan adalah Langsuir, Farasu, Massacre Conspiracy, S.O.G dan Naratu.
Menurut Talib lagi, tiket untuk menyaksikan persembahan mega tersebut sudah dibuka sejak dua minggu lalu secara online menerusi laman ubertickets atau hubungi 0147635502.
“Kami menjangkakan kehadiran 3,000 penonton dengan tawaran tiket pada harga istimewa RM95 sehingga 7 Februari ini, berbanding kadar normal RM110,” katanya.
Mengenai album baharu, Silkhannaz serta FTG masing-masing tampil dengan diskografi yang mempunyai lapan lagu setiap satu yang dihasilkan dan diterbitkan sendiri.
“Album Silkhannaz berjudul The Madnessof Fear, manakala FTG dengan Army of God. Menariknya, album ini turut dijual dalam format cekera padat (CD) untuk disimpan pengumpul edisi terhad,” katanya. – KOSMO! ONLINE


Wanita tunjuk isyarat lucah selepas diberi laluan
Oleh KOSMO!

29 Januari 2023, 6:51 pm
PETALING JAYA – Seorang wanita menunjukkan isyarat lucah terhadap seorang pemandu selepas diberikan laluan untuk keluar dari tempat letak kereta bawah tanah (basement parking).
Video rakaman papan pemuka (dashcam) berhubung kejadian tersebut tular di media sosial, namun tidak diketahui lokasi tersebut.
Dalam kejadian pada waktu malam itu, kelihatan wanita tersebut sedang memandu keluar dari tempat letak kereta serta masuk ke laluan utama, seterusnya pemandu yang berada di jalan tersebut memberhentikan keretanya bagi memberikan laluan.
Bagaimanapun, wanita itu kemudian menunjukkan isyarat lucah sebanyak dua kali seperti dalam keadaan marah.
Selepas dia berjaya memandu keluar kenderaannya dan berada di laluan utama, wanita itu menurunkan cermin tingkap kereta serta memberikan isyarat lucah dua kali.
Menjengah ke ruangan komen, orang ramai mengecam tindakan wanita tersebut yang disifatkan tidak beradab.

“Sebagai perempuan, saya pun rasa nak tunjuk jari tengah balik pada perempuan ini. Kot ya pun angkat saja tangan dik. Adab manusia sekarang sudah pupus gamaknya,” kata seorang pengguna Twitter.
“Bila sudah tidak ada rasa malu dan sudah tentu tak ada rasa hormat kepada orang lain, macam inilah. Sikap yang sangat teruk,” kata pengguna lain.
Dalam masa sama, ada pengguna media sosial beranggapan, tindakan wanita tersebut disebabkan pemilik ‘dashcam’ yang dikatakan memandu laju.
“Tunjuk jari tengah dah memang salah. Tapi perempuan itu dah masuk depan, pemilik ‘dashcam’ seolah-olah laju tak nak beri orang itu keluar. Boleh nampak pemilik ‘dashcam’ brek semasa perempuan itu dah masuk setengah (jalan),” ujarnya. – KOSMO! ONLINE


Bertembung konsert Blackpink, Bulan Bintang tidak gentar
Oleh MOHAMMAD SHAHEMY AZMI

29 Januari 2023, 4:54 pm
KUALA LUMPUR – Meskipun berlaku pertembungan tarikh dan lokasi konsert dengan kumpulan K-pop terkenal dunia, Blackpink World Tour di Stadium Nasional Bukit Jalil (SNBJ) pada 4 Mac 2023 depan, penganjur Konsert Malam Bulan Bintang tidak gentar dan telah melakukan persiapan untuk memastikan hari tersebut berjalan lancar.
Pengasas Bulan Bintang, Azzim Zahid Azmi ketika ditemui Kosmo! Online berkata, mereka sudah melakukan perbincangan awal dengan beberapa pihak untuk memastikan perjalanan konsert mega yang menampilkan lapan artis terkenal tanah air termasuk antarabangsa itu berjalan lancar dan terkawal.
“Kami menerima banyak reaksi daripada peminat Bulan Bintang, penyanyi yang membuat persembahan dan peminat Blackpink ketika kami mengumumkan tarikh dan lokasi konsert yang jatuh pada hari serta tempat yang sama.
“Maka, kami telah membuat perbincangan dengan pihak Prasarana Malaysia Berhad (Prasarana) untuk melanjutkan waktu operasi Transit Aliran Ringan (LRT) selain berharap penonton yang hadir akan menggunakan pengangkutan awam sebagai alternatif untuk mengelakkan kesesakan teruk,” katanya.
Mengambil kira pengalaman terdahulu, Azzim berkata, sebelum ini situasi serupa pernah berlaku apabila berlangsungnya pertembungan aksi final Piala FA di SNBJ dengan konsert Kumpulan Dewa 19 di Arena Axiata pada tahun lalu.
ANTARA barisan artis tempatan yang akan menjayakan Konsert Malam Bulan Bintang iaitu Datuk Seri Siti Nurhaliza, Datuk M. Nasir, Salammusik dan Faizal Tahir.
“Melihat situasi itu kami percaya semuanya dapat dikawal dengan baik. Malah kami juga sudah berurusan dengan pihak pengurusan Axiata Arena bagi menyediakan kawasan parkir berbayar untuk peminat konsert Malam Bulan Bintang,” katanya.

Tambah Azzim, konsert Malam Bulan Bintang bakal membawakan muzik Islamik kontemporari yang diiringi band orkestra terkemuka diketuai oleh Chaan.
Antara barisan artis terkemuka tanah air dan antarabangsa yang bakal membuat persembahan ialah Datuk Seri Siti Nurhaliza, Datuk M. Nasir, Salammusik, Raihan ft Alif Satar & The Locos, Faizal Tahir, Sabyan dan Opick.
“Konsert ini menyasarkan audiens yang mempunyai gaya hidup moden dan urban, berumur sekitar 25 hingga 40 tahun. Malam Bulan Bintang akan dimeriahkan lagi dengan tempat duduk yang bersudut 360 darjah serta sistem bunyi 360 darjah.
“Setiap tahun kami akan adakan sesuatu yang besar. Seperti contoh, tahun lepas kami muncul di papan iklan digital yang terpampang di persimpangan Menara Berkembar Petronas (KLCC) dan menjadi bualan ramai.
“Tahun ini, kami mahu melakukan sesuatu yang dan berbeza. Jadi, timbul idea Malam Bulan Bintang menampilkan barisan artis popular tempatan dan antarabangsa. Jadi, untuk mengadakan konsert di Axiata Arena adalah satu cabaran yang perlu Bulan Bintang sahut,” katanya.
Sementara itu, tiket konsert yang telah mula dijual boleh dibeli secara dalam talian bermula dari RM49 hingga RM199 menerusi laman www.ticket2u.com.my. – KOSMO! ONLINE


Amaran ribut petir di Sarawak, Sabah
Oleh NUR HUDA MUSA

29 Januari 2023, 5:24 pm
PETALING JAYA – Jabatan Meteorologi (MetMalaysia) mengeluarkan amaran ribut petir melibatkan beberapa daerah di Sarawak dan Sabah pada petang ini.
MetMalaysia dalam satu hantaran berkata, amaran itu dikeluarkan susulan hujan lebat berserta angin kencang yang diramal berlaku sehingga 7 malam nanti.
“Ribut petir, hujan lebat dan angin kencang dijangka berlaku di negeri Sarawak melibatkan daerah Kuching, Serian, Samarahan, Sarikei (Julau dan Meradong), Sibu (Sibu dan Kanowit), Kapit (Belaga) dan Bintulu (Bintulu dan Sebauh).
“Bagi Sabah pula, keadaan sama diramal berlaku di Pedalaman (Tambunan) dan Pantai Barat (Putatan, Penampang, Kota Kinabalu, Tuaran dan Ranau),” katanya di sini, hari ini.
Katanya, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam. – KOSMO! ONLINE


Fizo Omar tambah anak lagi, isteri hamil lima bulan
Oleh MOHAMMAD SHAHEMY AZMI

29 Januari 2023, 6:15 pm
PETALING JAYA – Tidak sampai setahun menimang anak sulung menerusi perkahwinan keduanya, pelakon Fizo Omar bakal memiliki seorang lagi cahaya mata apabila isterinya, Fazeera Nazri sedang hamil lima bulan.
Berita gembira itu dikongsikan sendiri oleh Fizo menerusi sebuah hantaran video dalam Instagram miliknya.
Dalam video tersebut, Fizo atau nama lengkapnya Wan Hafizol Wan Omar, 37, dilihat sedang memeriksa perut anak sulungnya, Wan Khaleeda yang diperoleh hasil perkahwinan kali kedua bersama Fazeera kerana kembung angin.
Fazeera yang tiba-tiba datang kemudiannya memberitahu perutnya juga berasa tidak selesa.
“Ayang (sayang), perut saya tak selesa jugalah,” ujar Fazeera.
Mendengar rungutan manja isterinya, Fizo terus memeriksa perut wanita itu dan terkejut kerana berlaku pergerakan (menendang).

“Eh! Menendang. Ini tak ada ubat, kena tunggu sembilan bulan,” seloroh Fizo sambil ketawa bersama isterinya.
Menerusi video itu juga Fizo memaklumkan Khaleeda bakal menjadi ‘kak ngah’, manakala anak sulungnya hasil perkahwinan pertama bersama Mawar Karim, Wan Maryam akan mempunyai dua orang adik.
Dalam ruangan komen, berita tentang kehamilan Fazeera turut mendapat perhatian rakan artis apabila meninggalkan ucapan tahniah kepadanya.
“Alhamdulillah. Tahniah!” ucap pelakon Yana Samsudin.
“Alhamdulillah. Seronoknya,” kata pelakon dan penyampai radio Siti Elizad.
“Wow! Tahniah,” ujar pelakon Mona Allen.
Untuk rekod, pasangan tersebut mendirikan rumah tangga pada 21 Oktober 2021 di Janda Baik, Pahang.
Fizo sebelum ini pernah mendirikan rumah tangga dengan usahawan terkenal, Mawar Karim namun bercerai talak satu di Mahkamah Rendah Syariah Hulu Langat pada 10 Julai 2019. – KOSMO! ONLINE


CBP, PR1MA bantu golongan pertengahan miliki rumah
Oleh KOSMO!

29 Januari 2023, 6:19 pm
PETALING JAYA – Co-opbank Pertama (CBP) telah bekerja sama dengan PR1MA menerusi Skim CBP MyPR1MA bagi membantu golongan pertengahan untuk memiliki kediaman impian mereka di seluruh negara.
Ketua Pegawai Eksekutifnya, Khairil Anuar Mohammad Anuar berkata, menerusi skim tersebut,  pembeli rumah PR1MA mendapatkan pembiayaan sehingga 110 peratus termasuklah kos guaman dan takaful daripada CBP di seluruh negara.
“Menerusi skim ini juga, pembeli rumah PR1MA juga tidak perlu membayar wang pendahuluan.

“Ia selari dengan hasrat kerajaan untuk membantu rakyat di negara ini memiliki kediaman sendiri,” katanya dalam kenyataan yang dikeluarkan bersempena majlis pertukaran dokumen persetujuan kerjasama strategik Skim Rumah CBP MyPR1MA yang disaksikan oleh Menteri Pembangunan Kerajaan Tempatan, Nga Kor Ming, di Ipoh, Perak baru-baru ini.
Khairul Anuar menerangkan, skim itu menawarkan kadar keuntungan yang sangat kompetitif sama seperti institusi kewangan lain di pasaran.
Selain itu, tambah beliau, prestasi perniagaan CBP pada tahun lalu sangat menggalakkan melalui prestasi kedudukan asetnya telah melebihi RM7 billion yang mana ia merupakan jumlah tertinggi pernah dicatat dalam sejarah penubuhannya.

“CBP juga sedang membuka langganan syer anggota bagi tambahan syer serta anggota baharu di seluruh cawangan,” jelasnya. -KOSMO! ONLINE


Lelaki Bangladesh cuba sogok polis direman tiga hari
Oleh EDDY AQMAL MOHAMED HAMIDI

29 Januari 2023, 4:43 pm
PUTRAJAYA – Tindakan seorang lelaki warga asing cuba menyogok anggota polis dengan wang RM100 selepas didapati memandu tanpa lesen akhirnya membawa padah apabila dia direman tiga hari kerana memberi rasuah.
Menurut sumber, lelaki warga Bangladesh itu sedang memandu sebuah kereta di sekitar Putrajaya semalam sebelum ditahan polis untuk pemeriksaan bagaimanapun suspek telah menawarkan wang RM100 agar tiada tindakan dikenakan kepadanya.
“Anggota polis tersebut bagaimanapun telah membawa suspek berusia 30-an itu ke Ibu Pejabat Suruhanjaya Pencegahan Rasuah Malaysia (SPRM) di sini kira-kira pukul 2 petang dan dia seterusnya ditahan bagi membantu siasatan,” katanya hari ini.
Jelas beliau, SPRM telah mengemukakan permohonan reman di Mahkamah Majistret Putrajaya pagi tadi dan Majistret Irza Zulaikha Rohanuddin telah membenarkan suspek direman selama tiga hari sehingga 31 Januari ini.
Sementara itu, Pengarah SPRM Wilayah Persekutuan Putrajaya, Azizul Ahmad Sarkawi ketika dihubungi mengesahkan penahanan tersebut dan kes disiasat di bawah Seksyen 17(b) Akta SPRM 2009.
Katanya, kes seumpama itu merupakan iktibar kepada masyarakat agar tidak sewenang-wenangnya memberi rasuah kepada mana-mana pihak penguat kuasa bagi tujuan melepaskan diri selepas melakukan kesalahan jenayah. – KOSMO! ONLINE


Jika mahu kritik, gunalah saluran betul – Menteri
Oleh SITI NUR MAS ERAH AMRAN

29 Januari 2023, 6:44 pm
SEBERANG PERAI – Menteri Pendidikan, Fadhlina Sidek menasihatkan warga pendidik supaya menggunakan saluran yang betul dalam mengutarakan kritikan dan pandangan bagi memastikan isu berbangkit dapat diselesaikan dengan baik.
Menurutnya, Kementerian Pendidikan (KPM) meraikan kritikan yang diterima malah amat memerlukan input daripada guru-guru yang bertugas dalam mendidik anak-anak.
Katanya, beliau berpandangan bahawa amaran tidak perlu dikeluarkan, namun pada masa sama kritikan yang mahu dilontarkan itu mestilah dilakukan menerusi saluran yang tepat.
“Jadi, teguran yang saya sebut itu adalah teguran untuk semua, kalau hendak bagi amaran pun, buatlah atas perkara yang betul dan jika nak kritik pun, gunalah saluran yang betul.
“Kita mendengar malah mahu input daripada guru-guru namun saya fikir, guna saluran yang betul dan adab yang betul bagi memastikan ruang untuk kritikan konstruktif ini sentiasa ada di KPM,” katanya.
Beliau berkata demikian selepas menghadiri majlis rumah terbuka sempena Tahun Baharu Cina di Dewan Serbaguna Jawi, di sini hari ini.

Sebelum ini, seorang guru pendidikan khas dilaporkan berkongsi mesej terbuka dan pandangan peribadinya di Facebook mengenai keluhan dihadapi guru yang mengajar Murid Berkeperluan Khas (MBK).
Hantaran guru itu ditujukan khas buat KPM empat hari lalu, malah turut memetik nama (tag) akaun Facebook Menteri Pendidikan itu.
Menerusi mesej terbuka itu, guru berkenaan mahu Menteri Pendidikan dan KPM mengutamakan kepentingan dan kebajikan guru serta murid ketika memutuskan apa-apa dasar utama pendidikan.
Dalam perkembangan lain, Fadhlina yang juga Ahli Parlimen Nibong Tebal menegaskan tidak berlaku sebarang isu diskriminasi terhadap pelajar dalam program bengkel pembelajaran sebuah sekolah di Johor yang tular, baru-baru ini.
“Kita sudah selesaikan secara baik sebenarnya dan sudah ada perbincangan antara pihak-pihak berkaitan untuk tidak memanjangkan isu ini.
“Tumpuan utama sekarang adalah para pelajar yang bakal menduduki peperiksaan dan kita mahu anak-anak ini tidak diganggu bagi membolehkan mereka dapat memberikan tumpuan sepenuhnya.
“Walau bagaimanapun, ingin saya ulang bahawa KPM tidak akan bertolak ansur sekiranya perkara seumpama ini berulang lagi,” tambahnya. – KOSMO! ONLINE


Siti Nurhaliza ucap terima kasih, ramai puji persembahan Munbe Vaa
Oleh KOSMO!

29 Januari 2023, 6:27 pm
PETALING JAYA – Penyanyi nombor satu Malaysia, Datuk Seri Siti Nurhaliza Tarudin, berterima kasih kepada semua penyokong yang tidak putus memberi kata-kata pujian terhadap persembahannya ketika menyanyikan lagu klasik Tamil berjudul Munbe Vaa.
Siti Nurhaliza atau lebih mesra disapa TokTi berjaya memukau hampir 60,000 penonton yang hadir pada konsert A. R Rahman, Secret of Success-Live in Malaysia 2023 di Stadium Nasional Bukit Jalil, malam tadi.
Siti Nurhaliza merupakan antara artis undangan dalam menjayakan konsert penyanyi dan komposer legenda India A. R Rahman itu.
“Bangun pagi hari ini, terharu baca tulisan dan komen di media sosial berkaitan persembahan saya di konsert A. R Rahman malam tadi.
“Alhamdulillah, tiada apa dapat saya lafazkan, bersyukur dan berterima kasih di atas peluang yang datang, saya berusaha semampu saya untuk memberikan yang terbaik, bukan untuk diri saya sahaja tetapi buat peminat, penonton dan tentunya buat Malaysia,” tulisnya menerusi hantaran yang dimuat naik di media sosial, hari ini.
Tambah Siti Nurhaliza, ketika menerima ‘lamaran’ daripada seniman A. R Rahman itu, beliau tanpa berfikir panjang terus bersetuju untuk bergabung di atas satu pentas.

“Sewaktu menerima e-mel, saya tidak berfikir panjang, terus menerima undangan beliau kerana saya tahu dalam setiap apa yang kita lakukan, dalam apa bidang sekalipun, kita ada ‘wishlist’ yang kita ingin capai. Salah satunya saya telah capai malam tadi di konsert A. R Rahman.
“Setiap ucapan, setiap komen, setiap semangat yang anda berikan, adalah untuk kita semua, muzik menyatukan kita dan kita dapat menyanyikan lagu keharmonian bersama-sama,” luahnya. – KOSMO! ONLINE


Sultan Nazrin Shah berkenan berangkat ke sambutan Tahun Baharu Cina
Oleh ASLIZA MUSA

29 Januari 2023, 4:39 pm
IPOH – Sultan Perak, Sultan Nazrin Muizzuddin Shah dan Raja Permaisuri Perak, Tuanku Zara Salim  berkenan berangkat menghadiri Majlis Sambutan Tahun Baharu Cina peringkat negeri di taman tema air, Lost World Of Tambun (LWOT) di sini hari ini.
Keberangkatan baginda berdua turut diiringi, Raja Muda Perak, Raja Jaafar Raja Muda Musa; Raja Puan Besar Perak, Raja Nazhatul Shima Sultan Idris Shah; Raja Di Hilir Perak, Raja Iskandar Dzulkarnain Sultan Idris Shah dan Raja Puan Muda Perak, Tunku Soraya Abdul Halim Mu’adzam Shah.
Yang turut hadir, Perdana Menteri, Datuk Seri Anwar Ibrahim dan isteri, Datin Seri Dr. Wan Azizah Wan Ismail; Timbalan Perdana Menteri, Datuk Seri Dr. Ahmad Zahid Hamidi; Menteri Besar, Datuk Seri Saarani Mohamad dan isteri, Datin Aezer Zubir.
Pada majlis itu, Sultan Nazrin dan Tuanku Zara turut berkenaan menggaul ‘yee sang’ dan menyampaikan angpow kepada 66 orang anak yatim daripada tiga buah rumah anak yatim di Ipoh, Kuala Kangsar dan Taiping.
Majlis santapan diiringi persembahan antaranya daripada Kumpulan Selendang Perak, Pertubuhan Kebudayaan dan Orkestra Cina Ipoh dan Chinese Chin Woo Athletic Association.- KOSMO! ONLINE


Maszlee akui kesilapan, mohon maaf kontroversi skrip drama Kudeta
Oleh KOSMO!

29 Januari 2023, 4:00 pm
PETALING JAYA – Bekas Menteri Pendidikan, Dr. Maszlee Malik membuat permohonan maaf secara terbuka terutama kepada golongan wanita susulan kontroversi skrip dikatakan berbaur lucah menerusi drama Kudeta.
Permohonaan maaf secara terbuka itu dibuat oleh beliau menerusi hantaran pada akaun Facebook, hari ini.
“Saya Dr. Maszlee Malik ingin membuat permohonan maaf secara terbuka kepada semua terutamanya kepada kaum wanita di mana juga kalian berada.
“Saya menyedari akan keberkesanan filem dan drama dalam menyampaikan mesej yang baik kepada masyarakat. Namun, ia tidaklah sampai menyinggung sensitiviti mahupun budaya.
“Secara peribadi, saya mengakui kekhilafan dan kesilapan kerana melakonkan watak Perdana Menteri jahat dipenjara yang telah menggunakan perkataan tidak sepatutnya dan telah mengganggu kesejahteraan emosi dan minda semua,” katanya pada hantaran itu.
Dalam pada itu, beliau turut berterima kasih tidak terhingga kepada semua pihak yang telah memberikan teguran, ingatan serta nasihat sama ada secara peribadi mahupun umum.

“Moga Allah ampunkan segala kesilapan saya dan himpunkan kita semua dalam kebaikan.
“Saya juga berharap pihak Astro boleh menapis babak tersebut demi menghormati sensitiviti ramai pihak,” ujarnya.
Mengulas lanjut, Maszlee juga mengajak rakyat untuk menonton siri drama Kudeta di Astro yang merupakan drama Melayu julung kali berunsur politik, ‘thriller’ dan aksi.
“Banyak yang boleh dipelajari selain babak lima saat yang kontroversi tersebut,” katanya.
Terdahulu, potongan video lakonan beliau yang dikatakan berbaur lucah mendapat perhatian ramai pengguna di media sosial.
Di dalam drama yang dilakonkan tersebut, terdapat adegan iaitu dialog antara Maszlee terhadap pelakon wanita, Vanidah Imran, menunjukkan unsur lucah. – KOSMO! ONLINE


100 pasangan diraikan dalam Majlis Walimatul Urus Perdana MAIWP
Oleh NUR HUDA MUSA

29 Januari 2023, 3:28 pm
KUALA LUMPUR – Seramai 100 pasangan diraikan dalam Majlis Walimatul Urus Perdana anjuran Majlis Agama Islam Wilayah Persekutuan (MAIWP) yang diadakan di Dataran Merdeka hari ini.
Majlis gilang gemilang yang bertemakan ‘Nostalgia Adat Istiadat Kegemilangan Melayu Islam’ itu meraikan pasangan pengantin yang terdiri daripada asnaf fakir, miskin dan mualaf.
Menariknya, 100 pasangan pengantin itu juga diarak menaiki Hop on Hop Off KL mengelilingi Jalan Raja Laut sehingga ke tapak karnival di Dataran Merdeka dan mereka juga disandingkan atas pelamin yang disediakan.
Pengerusi Majlis Agama Islam Wilayah Persekutuan (MAIWP), Tan Sri Dr. Mohd Daud Bakar berkata, anjuran itu antara lain bagi membuktikan kepada masyarakat di luar sana bahawa MAIWP telah cuba melaksanakan yang terbaik dalam mengagihkan zakat yang dibayar oleh para pembayar zakat.
“Jika dilihat ketika awal penubuhan MAIWP, aktiviti kutipan zakat dilaksanakan sendiri oleh Baitulmal Wilayah Persekutuan sehingga Mei 1989 sebelum pengurusannya dikorporatkan.
“Dalam aspek pengagihan zakat pula, bermula tahun 1981 MAIWP hanya menawarkan enam skim bantuan zakat yang berbentuk keperluan segera, keperluan bulanan dan perniagaan.

“Alhamdullilah, dengan peningkatan kutipan zakat setiap tahun sehingga kini, MAIWP telah menawarkan 30 skim bantuan zakat yang lengkap merangkumi kebajikan, perlindungan, pendidikan, perubatan, keusahawan dan pembangunan ummah,” katanya ketika berucap pada majlis tersebut.
Turut hadir, Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar.
Pada majlis tersebut, setiap pasangan pengantin turut menerima wang tunai RM2,000 dan sepersalinan pakaian pengantin berserta perhiasan. – KOSMO! ONLINE


Muhammad Bilal sambut ulang tahun pertama hari ini
Oleh KOSMO!

29 Januari 2023, 4:12 pm
PETALING JAYA – Anak sulung kepada selebriti terkenal Noor Neelofa Mohd. Noor, Muhammad Bilal Muhammad Haris, hari ini menyambut ulang tahun pertamanya.
Perkara itu dikongsikan Noor Neelofa menerusi hantaran di Instagramnya.
“Doa abah umi semoga Bilal sentiasa dalam lindungan kasih Allah SWT, dikurniakan kesihatan dan kesejahteraan yang baik, kefahaman agama, kebahagiaan serta hasanah di dunia dan akhirat.
“Love you so much my son (sayang awak sangat anak saya). Happy 1st birthday (selamat ulang tahun pertama) Bilal sayang,” tulisnya pada ruangan kapsyen.
Sementara itu, menjengah ke ruangan komen, rata-rata peminat Noor Neelofa dan anaknya menitipkan ucapan selamat ulang tahun di samping mendoakan agar keluarga tersebut sentiasa diberi kebahagiaan berpanjangan.
“Selamat ulang tahun Bilal, jadi anak yang soleh buat abah dan umi,” kata Hafisyah.

“Selamat hari jadi Bilal sayang, makin besar makin comel anak bertuah ini. Membesar dengan baik ya,” ujar Asyikin.
Sebagai info, Noor Neelofa telah mendirikan rumah tangga bersama pendakwah bebas, Muhammad Haris Ismail atau lebih mesra disapa PU Rizz pada Mac 2021 lalu dan dikurniakan seorang anak, Muhammad Bilal. – KOSMO! ONLINE


Pemimpin jangan lupa, terus bantu rakyat apabila berkuasa – Anwar
Oleh LUQMAN RIDHWAN MOHAMED NOR

29 Januari 2023, 3:19 pm
IPOH – Perdana Menteri, Datuk Seri Anwar Ibrahim mengingatkan semua pemimpin agar tidak melupakan rakyat apabila berkuasa sebaliknya terus menggunakannya untuk membantu golongan itu.
Beliau berkata, atas sokongan rakyat jugalah, beliau diangkat menjadi Perdana Menteri, justeru jasa mereka tidak boleh dilupakan oleh para pemimpin.
“Kita tak boleh lupa, jadi saya selalu ingatkan kawan-kawan apabila ada kuasa, kita gunakan untuk rakyat,” katanya ketika menyampaikan ucapan di sambutan Hari Ponggal 2023 Peringkat Parlimen Tambun di sini hari ini.
Pada masa sama, beliau berkata, tindakan diambil bagi membantu rakyat ada kalanya akan mengundang cercaan serta makian dalam arena politik bahkan ada yang menyifatkannya sebagai kurang Islamik.
Bagaimanapun, ia tidak memberi sebarang makna kerana yang paling penting, katanya, adalah usaha untuk menyelamatkan negara.
“Yang penting negeri ini kita kena selamatkan. Apabila saya sebut Malaysia kena selamatkan, itu untuk siapa? Untuk Melayu, Cina, India, orang dayak dan Kadazan. Bukan untuk orang atas.

“Negeri ini kaya hasilnya banyak tetapi kenapa orang kaya, kaya, orang miskin ramai? Sebab wang yang ada guna untuk kontrak dan projek. Curi terlalu banyak,” katanya.
“Saya akan menggunakan kuasa yang ada untuk menyelamatkan negara. Jangan ada yang curi. Bagi bantuan balik kepada rakyat. Ini penting kita kena ingat,” katanya.- KOSMO! ONLINE


Jawapan Hana Ismail isu tudung singkat, ‘terpaling kahwin’
Oleh NUR AL-FAIRUZA SYARFA NOR SAIDI

29 Januari 2023, 3:46 pm
AMPANG – Pengacara Hana Ismail menjawab kritikan dan kecaman netizen yang mempersoalkan stail tudung singkat yang dipakainya tidak menutup bahagian dada tidak seperti imej lazimnya sebelum ini.
Bagi pemilik nama lengkap Nurulhana Ismail, 37, itu, segala pendapat yang diberikan netizen diterima olehnya dengan hati terbuka dan pada masa sama, dia mengakui kekhilafannya dalam soal pemakaian.
“Saya terima dengan hati terbuka dan anggap teguran tersebut sebagai perkara yang baik.
“Kadang-kadang ada khilaf daripada pihak saya dan untuk menjelaskan lebih lanjut takut orang anggap saya terlalu faham agama.
“Tapi apa yang boleh dikatakan, cukup saya boleh solat dengan pakaian tersebut,” katanya ketika ditemui pada sidang akhbar The Journey Of Humandkind anjuran aplikasi Nurflix pada Khamis lalu.
Meskipun sedar akan kekhilafannya, dalam masa sama Hana turut bersyukur bersuamikan pendakwah terkenal, Da’i Syed yang banyak mengajarkan ilmu agama di rumah.

“Dia sangat menghiburkan, ceria tetapi ada anginnya sendiri. Bagi saya itu sisi tegas yang sangat bagus.
“Ada masa dia akan terapkan ilmu secara tidak formal sehingga saya bersyukur tidak perlu ke kelas agama kerana ada suami yang juga merupakan ustaz di rumah.
“Dia akan bertanyakan jika saya ada ragu-ragu dalam sesuatu isu, kupas mengenai permasalahan masyarakat atau akan memetik kitab untuk menyampaikan ilmu,” ujarnya.
Tidak mahu berpura-pura dalam media sosial dan dunia realiti, Hana menjelaskan mengapa mereka sering menonjolkan keserasian dalam media sosial sehingga mendapat kecaman ramai.
“Dalam hidup ini, kita tidak boleh suruh orang suka kita dan tidak semua kita suka terhadap orang.
“Saya faham kerana kami jadi tumpuan sebab dikenali dan ada juga orang buat hantaran sama mengenai hubungan suami isteri cuma tidak diberi fokus kepada mereka.
“Apa-apa hantaran tersebut jika boleh beri manfaat kepada anda, alhamdulillah. Yang tidak baik jangan diambil,” kata bekas pengacara OM Live! itu.
Sebelum ini, kemesraan hubungan Hana dan Dai’ Syed mengundang pelbagai reaksi daripada netizen yang meluahkan rasa meluat melihat aksi pasangan itu sehingga dilabel ‘terpaling berkahwin’.
Bahkan, selepas berkahwin, peminat turut meluahkan rasa kecewa dengan penampilan Hana yang dikatakan menggayakan tudung senteng dalam hantaran Instagram miliknya.
Hana dan Syed mendirikan rumah tangga pada 3 Disember lalu dengan sekali lafaz di Masjid Ibnu Mas’ud, Kuala Lumpur. – KOSMO! ONLINE


157 produk makanan tamat tarikh luput, kemek dirampas
Oleh KAMALIZA KAMARUDDIN

29 Januari 2023, 3:16 pm
KUALA TERENGGANU – Sebanyak 107 produk makanan tamat tarikh luput telah berjaya dirampas Bahagian Keselamatan dan Kualiti Makanan Jabatan Kesihatan Negeri Terengganu dalam operasi khas sempena sambutan perayaan Tahun Baharu Cina baru-baru ini.
Pengarah Kesihatan Terengganu, Datuk Dr. Kasemani Embong berkata, sebanyak 50 bungkusan produk yang telah kemek, bocor dan rosak turut dirampas dalam operasi tersebut.
Beliau berkata, kesemua produk dirampas berkenaan seberat 67.8 kg dan nilai sitaan keseluruhan berjumlah RM1,177.31.
“Sebanyak empat notis kesalahan telah dikeluarkan kepada peniaga yang menjual produk yang telah tamat tarikh luput mengikut Peraturan 14(9)(b) Peraturan-Peraturan Makanan (Pengkompounan Kesalahan) 2017.
“Dua notis kesalahan lain turut dikeluarkan di bawah Peraturan 35 enakmen sama kerana menjual produk makanan tin yang telah kemek,” katanya ketika dihubungi Kosmo! di sini hari ini.
Kasemani berkata, jumlah keseluruhan nilai kompaun yang telah dikeluarkan berjumlah RM19,500. – KOSMO! ONLINE


Ular sawa batik ditangkap ‘ceroboh’ kawasan sekolah
Oleh TOREK SULONG

29 Januari 2023, 4:12 pm
PASIR PUTEH – Seramai 10 anggota Pasukan Bomba dan Penyelamat Pasir Puteh dikerah menangkap seekor ular sawa batik seberat lebih 10 kilogram yang ditemui seorang pekerja kebersihan di Sekolah Kebangsaan (SK) Sungai Petai di sini semalam.
Reptilia sepanjang lebih dua meter itu dijumpai berhampiran sebuah bilik darjah murid tahun enam selepas ia dipercayai masuk melalui hutan dan sungai berdekatan sekolah tersebut.
Pegawai Bomba Daerah, Penolong Penguasa Bomba Azhar Elmi Mustofar berkata, haiwan itu ditangkap kira-kira pukul 8.57 pagi selepas anggota bomba mengambil masa selama hampir lima minit untuk menjalankan operasi.
Menurutnya, ular tersebut berada dalam keadaan tidak agresif sekali gus memudahkan anggota APM menggunakan penyepit dan penjerut untuk menangkap reptilia itu.
“Haiwan berkenaan kemudiannya dilepaskan di kawasan hutan yang jauh dari kediaman awam. Tiada murid yang belajar di bilik darjah itu kerana sekolah tidak beroperasi pada cuti hujung minggu,” katanya. – KOSMO! ONLINE


Kerani maut, motosikal bertembung treler
Oleh ROHANA MOHD. NAWI

29 Januari 2023, 3:23 pm
KUALA KRAI – Seorang kerani maut selepas motosikal yang ditunggangnya terbabas sebelum bertembung sebuah treler di Jalan Staponal-Batu Jong di sini hari ini.
Dalam kejadian kira-kira pukul 9.30 pagi itu, mangsa, Lai Chen Meng, 41, meninggal dunia di lokasi kejadian selepas cedera parah pada bahagian kepala.
Ketua Polis Daerah Kuala Krai, Superintendan Suzaimi Mohamed berkata, siasatan awal mendapati, sebuah treler jenis Volvo dipandu seorang lelaki berusia 36 tahun sedang dalam perjalanan dari sebuah kilang di sini menuju ke Pelabuhan Klang, Selangor.
Menurutnya, semasa tiba di lokasi kejadian, motosikal yang ditunggang mangsa yang datang dari arah bertentangan dipercayai masuk ke laluan bertentangan.
“Insiden itu menyebabkan motosikal Chen Meng bertembung dengan treler tersebut. Mangsa disahkan meninggal dunia di lokasi kejadian selepas cedera parah pada bahagian kepala.
“Mayat mangsa dihantar ke Jabatan Forensik, Hospital Sultan Ismail Petra di sini untuk dibedah siasat,” katanya dalam satu kenyataan hari ini.- KOSMO! ONLINE


Plat VKJ dijangka jadi rebutan kerana isu panas KJ
Oleh AMREE AHMAD

29 Januari 2023, 4:00 pm
PUTRAJAYA – Meskipun siri huruf semasa bagi semua kenderaan darat bermotor di Kuala Lumpur baru memasuki VKC, namun ramai dilihat sudah memberi fokus kepada plat VKJ.
Ramai yang menyatakan keterujaan kerana kombinasi tiga huruf rumi berkenaan seumpama merujuk kepada nama Khairy Jamaluddin Abu Bakar yang juga lazim disapa sebagai KJ.
Secara kebetulan, tawaran tersebut mula dibuka JPJ pada 26 Januari lalu, sehari sebelum Majlis Kerja Tertinggi UMNO bertindak memecat beliau daripada keahlian parti berkenaan.
Berdasarkan hantaran agensi itu, tawaran bidaan awam secara elektronik bermula pada tarikh tersebut hingga 30 Januari, manakala keputusan pemenang diumumkan keesokan harinya.
Notis berkenaan turut tular diperkatakan dalam kalangan pengguna media sosial dengan ada berjenaka seolah-olah JPJ seperti tahu pula KJ akan dipecat oleh kepimpinan UMNO.
Tidak kurang juga netizen menyifatkan gabungan tiga huruf itu memberi maksud Viva KJ yang merujuk ungkapan popular bahasa Itali dan Sepanyol bererti semoga panjang umur.

Kebetulan pula, Khairy yang merupakan bekas Ketua Pemuda UMNO dari 2009 sehingga 2018 itu baru sahaja menyambut ulang tahun kelahirannya ke-47 pada 10 Januari lepas.- KOSMO! ONLINE


[VIDEO] Polis buru lelaki curi tabung masjid di Kuala Baram
Oleh CHERINE JON

29 Januari 2023, 2:32 pm
MIRI – Polis Daerah Miri sedang mengesan seorang lelaki kerana disyaki mencuri tabung masjid di Masjid Nurul Iman, Kampung Masjid Kuala Baram, di sini.
Ketua Polis Daerah Miri, Asisten Komisioner Alexson Naga Chabu berkata, ia susulan laporan yang diterima daripada Ahli Jawatankuasa Masjid Nurul Iman pada Jumaat lalu.
Katanya laporan dibuat di Balai Polis Pusat Miri selepas video yang menunjukkan seorang lelaki sedang mengumpil tabung masjid di Masjid Nurul Iman tular di Facebook.
“Setakat ini suspek belum ditangkap dan kami memohon orang ramai untuk memberi maklumat bagi membantu mengesan suspek,” katanya yang dihubungi, hari ini.
Beliau berkata, sekiranya terdapat individu yang mempunyai maklumat berkaitan kegiatan jenayah, sila tampil ke balai polis yang berdekatan untuk perkongsian maklumat,” katanya.-KOSMO! ONLINE


Ubur-ubur api biru muncul di pesisir Pantai Irama
Oleh TOREK SULONG

29 Januari 2023, 3:10 pm
BACHOK – Fenomena air pasang besar yang berlaku ketika ini mengundang kepada kemunculan ubur-ubur api yang berwarna biru atau spesies Physalia Physalis di kawasan pesisir Pantai Irama di sini sejak beberapa hari lalu.
Pegawai Angkatan Pertahanan Awam (APM) Daerah Bachok, Leftenan (PA) Mohd. Khairi Mat Hussin berkata, keadaan ombak besar dan laut bergelora tidak sesuai untuk sebarang aktiviti laut termasuk mandi pantai dan memancing di atas batu penghadang ombak.
Menurutnya, keadaan itu menyebabkan anggota APM menemui ubur-ubur yang beracun dan berbahaya sekiranya terkena pada kulit pengunjung.
“Fenomena air pasang besar kali ini berlainan apabila ubur-ubur api biru pertama kali dijumpai di pesisir Pantai Irama sejak kelmarin. Sebelum ini, anggota APM hanya menemui ubur-ubur berwarna merah jambu dan putih.
“Anggota APM telah menjalankan tugasan mengesan bangkai ubur-ubur yang mungkin terdampar di sepanjang pusat peranginan itu di kawasan tersebut,” katanya.
Mengulas lanjut, Mohd. Khairi berkata, setakat ini, tiada pengunjung yang dilaporkan terkena racun ubur-ubur itu, namun usaha meningkatkan kesedaran mengenai kewujudan haiwan tersebut dijalankan secara berterusan.. – KOSMO! ONLINE


Konsert ST12, ruang Restu Van Houten serlah bakat
29 Januari 2023, 2:15 pm
BIARPUN kariernya masih setahun jagung, penyanyi muda dari seberang, Restu Van Houten bertuah kerana diberi penghormatan untuk turut sama beraksi pada Konsert ST12 Reunion – 20 Tahun Charly Berkarya bertempat di Axiata Arena pada 11 Mac depan.
Bagi yang mungkin kurang mengenali, Restu merupakan anak kepada vokalis Setia Band, Charly Van Houten dan Shinta Regina.
Pada pentas tersebut, dia akan beraksi bersama Firman Siagian serta dua penyanyi tempatan, Ezad Lazim dan Jaclyn Victor.
Mengikut jejak langkah bapanya dalam industri seni, Restu memandang peluang terbabit dalam konsert tersebut sebagai ruang untuknya memperkenalkan bakat di negara ini.
“Saya berharap karya dapat dinikmati dan diterima penggemar muzik di Malaysia. Ini ruang terbaik untuk saya buktikan bakat.
“Ayah sering kata, saya harus menjadi anak lelaki yang bertanggungjawab dan tetap fokus dalam yang diusahakan. Itu yang saya akan buktikan pada konsert itu kelak,” katanya.

RESTU VAN HOUTEN
Dilahirkan pada 24 September 2005, Restu sering melihat ayahnya menyanyi dan berkarya, malah kerap menemani bekas vokalis ST12 itu ke konsert.
Pun begitu, tidak sedikit pun statusnya sebagai anak penyanyi terkenal digunakan Restu untuk menumpang populariti bapanya, sebaliknya dia lebih selesa berdikari sendiri.
“Membesar dalam lingkungan pemuzik membuatkan darah seni turut mengalir dalam diri. Namun ayah tidak pernah memaksa saya mengikut jejak langkahnya.
“Cuma saya akhirnya membuat pilihan bergerak sebagai pemuzik secara profesional. Ini pilihan sendiri, tiada paksaan daripada sesiapa,” ujar penyanyi berusia 17 tahun itu.
Menyifatkan muzik sebagai wadah untuk berkarya, penyanyi lagu Saranghaeyo itu bersyukur kerana sokongan keluarga membuatkan dia semakin yakin meneruskan langkah sebagai anak seni.
Akui Restu, dia bersyukur kerana dipermudahkan untuk menentukan arah serta haluan sebagai pemuzik biarpun ada ketika disebabkan menjadi anak kepada Charly, situasi itu membuatkan dia sedikit terbeban.
“Saya tidak dapat lari daripada dibayangi ayah. Itu fakta kerana Charly adalah bapa saya. Apa yang saya mampu lakukan adalah buktikan kemampuan dan berdiri atas kekuatan bakat sendiri.
“Saya yakin dengan bakat yang saya ada. Alhamdulillah, awal perjalanan bermula lancar, tetapi itu belum membuatkan saya puas dengan apa yang telah dicapai,” ujarnya lagi.
Tiket Konsert ST12 Reunion – 20 Tahun Charly Berkarya dijual pada harga RM99, RM152, RM252 dan RM282 boleh didapati menerusi laman web www.ticket2u.com.my. – KOSMO! ONLINE